Gazprom tvrdi da Evropa uprkos sankcijama povećava rezervaciju ruskog plina | Kosova.info\nDom|Najnovije|Gazprom tvrdi da Evropa uprkos sankcijama povećava rezervaciju ruskog plina\nGazprom tvrdi da Evropa uprkos sankcijama povećava rezervaciju ruskog plina\nGazprom je obavijestio javnost kako je transport plina kroz Ukrajinu i dalje na visokom nivou i u skladu sa ugovorima koji osiguravaju isporuku 109 miliona kubnih metara svaki dan.\nTrgovina plinom između Rusije i Evrope odvija se neometano prema tvrdnjama iz Gazproma, najvećeg ruskog trgovca plinom. Ovisnost o ruskom plinu je navela evropske zemlje da banke koje koristi Gazprom budu izuzete iz sankcija nakon što su istovremeno brojne ruske banke isključile iz SWIFT sistema međunarodnog plaćanja.\nPrema informacijama koje je javnosti saopćio Gazprom, evropski kupci su povećali rezervaciju plina nakon rasta cijena prouzrokovanog zapadnim sankcijama Rusiji.\n“Gazprom kroz Ukrajinu snadbjeva Evropu ruskim plinom u skladu sa zahtjevima evropskih kupaca u iznosu od 109,6 miliona kubnih metara na dan 15. mart”, izjavio je glasnogovornik Gazproma, Sergei Kupriyanov.\nRusija inače osigurava oko 40% evropskih potreba za plinom i to u dobroj mjeri gasovodima koji vode kroz Ukrajinu. Nakon agresije na Ukrajinu, zemlje Evropske unije donijele su odluku da do 2023. godine ovisnost o ruskom gasu smanje za dvije trećine.\nEvropa pokušava povećati uvoz tzv. ukapljenog plina, ali i dalje nije moguće pronaći brzo rješenje za ovisnost o plinu iz ruskih plinovoda.\nZapadni saveznici uvode četvrti set sankcija protiv Rusije: Oduzimaju joj MFN status\nRusi objavili snimak borbenog aviona koji su pogodili Ukrajinci


Izmjene i dopune Zakona o podsticajima u poljoprivredi Brčko Distrikta BiH - Radio Brčko distrikta BiH\nPočetna/Brčko/Izmjene i dopune Zakona o podsticajima u poljoprivredi Brčko Distrikta BiH\nIzmjene i dopune Zakona o podsticajima u poljoprivredi Brčko Distrikta BiH\nAdmir Kadrić11.08.2020. - 08:44\nZastupnici brčanskog Parlamenta, tokom posljednjeg redovnog zasjedanja, posebnu pažnju su posvetili izmjenama i dopunama Zakona o podsticajima u poljoprivredi, temi koja je zbog sužavanja broja onih koji mogu koristiti ovu budžetsku beneficiju, izazvala dosta polemičkih stavova prije samog usvajanja.\nCilj ovih izmjena, kako je istaknuto, bio je suzbiti razdvajanje već postojećih gazdinstava na nekoliko manjih, kako bi se osigurali što veći novčani podsticaji, kao i onemogućiti da se u istoj godini kada je i prijavljeno gazdinstvo može ostvariti beneficija, odnosno dobiti budžetska sredstva na osnovu podsticanja poljoprivredne proizvodnje.\n„Mislim da smo na ovaj način uradili pravu stvar jer prvo želimo uputiti one koji imaju gazdinstva, da se zvanično prijave kao vlasnici odnosno radnici u tim gazdinstvima, čime će prestati njihovo evidentiranje na Zavodu za zapošljavanje i po tim osnovama korištenja raznih beneficija“, rekao je predsjednik Skupštine Brčko distrikta BiH, Esed Kadrić.\nPored istaknutog kroz usvojene izmjena i dopuna Zakona o podsticajima u poljoprivredi osigurano je da nije moguće u istoj godini kad je poljoprivredno gazdinstvo registrovano dobiti i podsticaj. „Intencija u ovom smislu je da se kao i kod socijalnih davanja, oni koji imaju prebivalište u Brčkom, da to bude minimalno pet godina, jer je ljudima motiv da uzimaju prebivalište, a u suštini ne žive na području Distrikta, kako bi ostvarivali beneficije i kad je riječ o podsticanju poljoprivredne proizvodnje“, naglasio je Kadrić.\nDa pomenute beneficije mogu biti veoma značajne govore i podaci da je u prošlogodišnjem budžetu izdvojeno više od 13 miliona maraka i prema kriterijima podjeljeno, na oko 2.100 proizvođača i oko 5.000 različitih agrarnih proizvodnji, te da su pojedinačni isplaćeni iznosi bili veći i od 60.000 maraka.\nBrčanski Parlament Zakon o podsticajima


Prijedor: Zbog alkohola isključeno 125 vozača, 20 lišeno slobode - Glas Srpske\nPrijedor: Zbog alkohola isključeno 125 vozača, 20 lišeno slobode\nSrna 27.07.2021 15:24\nPRIJEDOR - Prijedorska policija iz saobraćaja je isključila 133 vozača od kojih je 125 zbog vožnje pod dejstvom alkohola.\nU trodnevnoj akciji, koja je sprovedena na području u nadležnosti Policijske uprave Prijedor sankcionisano je 388 vozača od kontrolisanih 1.626.\nIz saobraćaja je isključeno i pet vozača zbog upravljanja vozilom prije sticanja prava na upravljanje i tri vozača zbog upravljanja vozilom bez odgovarajuće kategorije, odnosno dok im je trajala zabrana upravljanja vozilom.\nDvadeset vozača zadržano je lišenjem slobode, od kojih 13 zbog prisustva više od 1,5 promila alkohola u krvi, tri vozača zbog više od dva promila alkohola u krvi i četiri vozača zbog odbijanja alkotestiranja.\nPolicija je vršila pojačanu kontrolu učesnika u saobraćaju pod dejstvom alkohola, opojnih droga ili psihoaktivnih lijekova. Akcija je realizovana od 23. do 25. jula i dio je kampanje “Vozi oprezno, putuj bezbjedno” koja i dalje traje.\nPU Prijedor: Tokom vikenda oduzeto sedam automobila\n26. 10. 2021 09:24\nOduzeti "pežo" i "pasat" od vozača bez dozvole i sa nagomilanim kaznama\n25. 10. 2021 13:56\nUhapšen zbog napada na sugrađanina\n25. 10. 2021 12:36\n25. 10. 2021 12:29\nVozač uhapšen jer je krijumčario osam migranata u „mercedesu“ sa lažnim tablicama\n25. 10. 2021 11:30\nU Višegradu stradao muškarac od strujnog udara, pronađen u rijeci\nUhapšeno lice sa potjernice i rasvijetljena teška krađa\n25. 10. 2021 10:22\nJedno lice povrijeđeno u sudaru dva "pasata"\n25. 10. 2021 10:08\nMigranti kamenjem gađali i oštetili voz na relaciji Sarajevo - Mostar\n23. 10. 2021 22:09\nTroje povrijeđenih u lančanom sudaru u Sarajevu\n23. 10. 2021 21:27\nRasvijetljena teška krađa u Ljubiji\nUhapšen vozač sa 3,39 promila alkohola\n22. 10. 2021 10:31\nŠipovljanin i Dobojlija se potukli ispred pekare u Banjaluci, jedan završio u UKC RS\n22. 10. 2021 10:02\nUhapšena dva lica, pronađena droga\n22. 10. 2021 09:29\n22. 10. 2021 09:20\nPovrijeđeni prijedorčanin priključen na aparete za mehaničku ventilaciju\n21. 10. 2021 15:38


Foto konkurs "Održiva mobilnost za zdraviji život"\nGrad Beograd i Stalna konferencija gradova i opština (SKGO) uz podršku Delegacije Evropske unije u Srbiji i Programa Ujedinjenih nacija za razvoj (UNDP), raspisali su nagradni foto konkurs za izbor najbolje fotografije na temu "Održiva mobilnost za zdraviji život", u okviru kampanje povodom Evropske nedelje mobilnosti, saopštio je danas SKGO.\nCilj javnog poziva je podizanje svesti građana grada Beograda o značaju i koristima korišćenja nemotorizovanih vidova prevoza u cilju unapređenja kvaliteta vazduha i životne sredine u gradu, a sve u skladu sa ciljevima Plana održive urbane mobilnosti za grad Beograd.\nUčešće na konkursu je moguće postavljanjem fotografije na lični Instagram profil učesnika, uz obeležavanje "tagovanje" Instagram profila grada Beograda - @grad_beograd i obeležavanjem fotografije oznakom #mobilnostzazdravlje.\nFotografije moraju biti snimljene na teritoriji grada Beograda, a svojim sadržajem treba da budu usklađene sa temom Evropske nedelje mobilnosti "Održiva mobilnost za zdraviji život", na primer: vožnja bicikla, trotineta, rolera, pešačenje, odnosno svi vidovi nemotorizovanog prevoza.\nPeriod za postavljanje fotografija na Instagram je od 3. do 12. septembra.\nPrvu nagradu obezbeđuje Delegacija Evropske unije, a drugu i treću UNDP. Prva nagrada je vaučer za kupovinu električnog trotineta u vrednosti od 60.000 dinara, druga vaučer za kupovinu bicikla u vrednosti od 40.000 dinara, a treća vaučer za kupovinu rolera u vrednosti od 20.000 dinara.


Obrazovanje odraslih ima snažan razvojni potencijal\nDatum objave: 06.03.2018 14:57 | Autor: PR služba Ministaratva prosvjete\n„Danas, kada mnoge evropske zemlje aktivno teže društvu znanja, kada se poslovni ambijent stalno mijenja i zahtijeva kontinuirana prilagođavanja, čini se da nijedan segment obrazovnog sistema nema toliku potencijalnu razvojnu moć kakvu ima obrazovanje odraslih“, poručio je ministar prosvjete dr Damir Šehović na regionlnoj EPALE konferenciji koja se održava u Budvi.\nNa otvaranju konferencije „Istraživačka praksa u obrazovanju odraslih”, pored ministra Šehovića, govorili su i direktor Centra za stručno obrazovanje Duško Rajković i generalni direktor Direktorata za opšte srednje, stručno obrazovanje i obrazovanje odraslih Veljko Tomić.\nMinistar je rekao da u situaciji kada Crna Gora mora da rješava ozbiljne izazove u sinhronizovanju i povezivanju obrazovanja i tržišta rada, ne smijemo sebi dozvoliti da prenebregnemo obrazovanje odraslih, kao važnu kariku.\n“Doškolovavanje, dokvalifikovanje i prekvalifikovanje, jedan su od najvažnijih instrumenata za uvođenje individue na tržište i ispunjavanje njenih punih potencijala. Zato njega ne možemo gledati ni samo kao tehničko pitanje, već kao ozbiljan proces preispitivanja vrijednosti jedinke”.\nOn je naglasio da prema izvještaju o realizovanim aktivnostima iz Godišnjeg plana obrazovanja odraslih za 2017. godinu, u različite oblike edukativnih aktivnosti bilo uključeno preko 20 000 učesnika, te da je samo kroz programe Zavoda za zapošljavanje u saradnji sa licenciranim organizatorima obrazovanja odraslih, 338 polaznika steklo stučnu kvalifikaciju.\nMinistar je podsjetio da trenutno imamo 100 ustanova koje se bave obrazovanjem odraslih i zaključio da ono ima snažan razvojni potencijal, te da može imati vitalnu ulogu u rješavanju ključnih izazova sa kojima se susrijeće društvo današnjice.\nKao važan faktor u obrazovanju odraslih ministar je istakao podizanje svijesti o važnosti cjeloživotnog učenja.\n„Na učenje odraslih ne smije se gledati kao na dokaz neuspjeha na poslovnom planu, već kao nužnost za svakoga ko svoje mjesto na tržištu shvata ozbiljno i razumije da ga mora zaslužiti. Dakle, ova oblast zahtijeva ne samo rad na njenom razvijanju, već ozbiljne aktivnosti na promjeni percepcije“.\nIstakavši da su za rad u svakom nivou obrazovamja potrebni drugačiji pristupi, on je rekao da će Ministarstvo nastaviti da podržava obuku kadra u ovoj oblasti, kao i razvoj istraživačke prakse u obrazovnom sistemu kao jedini valjani početni korak u planiranju i kreiranju budućih strateških mjera i opredjeljenja.\nDirektor Centra za stručno obrazovanje Duško Rajković rekao je da je stručno usavršavanje nastavnika jedan od imperativa EPALE projekta, te je stoga u prethodnom periodu započet niz aktivnosti poput osnivanja strukovnog udruženja nastavnika u oblasti turizma. On je dodao da se radi i na osnivanju još dva strukovna udruženja sa ciljem njihovog aktivnog učešća u EPALE zajednici.\nRajković je istakao da će tokom konferencije biti predstavljeno i prvo istraživanje potreba za stručnim usavršavanjem nastavnika u srednjim stručnim školama i kod licenciranih organizatora obrazovanja odraslih, a rezultati istraživanja biće osnov za planiranje obuka za nastavnike.\nU svom izlaganju, Veljko Tomić je u objasnio da je pravac razvoja ove oblasti definisan Strategijom obrazovanja odraslih (2015-2015) čiji su prioriteti povećanje socijalne uključenosti odraslih kroz cjeloživotno učenje, unapređenje njhovih znanja, vještina i kompetencija za zapošljivost, uspostavljanje sistema osiguranja kvaliteta i obezbjeđivanje održivog sistema obrazovanja odraslih.\nKonferencija se završava 7. marta, a u nastavku će biti riječi o regionalnoj saradnji, primjerima dobre prakse, unapređenju obrazovanja odraslih, uključujući i istraživanje potreba za stručnim usavršavanjem nastavnika u srednjim stručnim školama i onih koji rade u institucijama za obrazovanje odraslih u Crnoj Gori.


Podrška članstvu Srbije u EU 47 odsto - Centar za evroatlantske studije - CEAS\nUkoliko bi sutra bio održan referendum sa pitanjem „Da li podržavate učlanjenje Srbije u EU?”, 47 odsto građana Srbije glasalo bi za, njih 29 odsto bi glasalo protiv, 15 odsto ne bi glasalo uopšte, dok devet odsto ne zna šta bi odgovorilo na ovo pitanje. Ovo je rezultat istraživanja javnog mnjenja „Evropska orijentacija građana Srbije“, koje je krajem decembra 2016. sprovela Kancelarija za evropske integracije.\nNajnovije ispitivanje pokazalo je da je podrška članstvu u EU porasla u odnosu na jun iste godine (kada je bilo 41 odsto za učlanjenje), ali i da je više onih koji se protive ulasku zemlje u EU (s obzirom na to da je šest meseci ranije 24 procenta anketiranih bilo protiv).\nI ovoga puta je, zapravo, iznova potvrđeno pravilo koje se iskazuje kroz redovna, poslednjih godina šestomesečna, istraživanja kancelarije: kada je Brisel naklonjeniji Srbiji i građani su raspoloženiji za članstvo u EU.\nPre dva meseca EU je, setimo se, donela odluku o otvaranju dva nova poglavlja sa Srbijom, 5 i 25, ali je s proleća prošle godine, pa sve do juna, postojala hrvatska blokada poglavlja 23, o pravosuđu i osnovnim pravima, koje je, uz poglavlje 24, otvoreno tek u julu (posle ispitivanja javnog mnjenja koje sprovodi kancelarija). U junu prošle godine zabeležena je (kao i u decembru 2012) najmanja podrška članstvu – 41 procenat.\nU decembru 2015. godine „za” članstvo u EU je, recimo, bilo 48 odsto anketiranih. Tada su otvorena prva dva poglavlja sa EU, 32 o finansijskom nadzoru i 35, o normalizaciji odnosa Beograda i Prištine.\nNajveća podrška članstvu u EU od 2002 – od kada Kancelarija za evropske integracije sprovodi ova istraživanja – bila je novembra 2009, u vreme kada su Srbiji ukinute vize. Čak 73 odsto građana je u to vreme reklo da bi podržalo članstvo, a samo 12 procenata je bilo protiv.\nI najnovije istraživanje je, inače, pokazalo da je podrška građana reformama, kao i ranijih godina, veoma visoka. Od ukupnog broja ispitanika, 64 odsto smatra da bi reforme neophodne za ulazak naše zemlje u EU trebalo sprovoditi i mimo toga, zbog dobrobiti građana i stvaranja bolje uređene Srbije. A reformu zdravstvenog sistema, reformu pravosuđa, borbu protiv korupcije, reformu obrazovnog sistema i reformu poljoprivrede prepoznaju kao najznačajnije.\nNajveći procenat građana, njih 58 odsto, smatra da bi probleme Beograda i Prištine trebalo rešavati nezavisno od toga da li to traži EU, odnosno više od polovine ispitanika podržava opredeljenost vlade za nastavak dijaloga između Beograda i Prištine i spremnost da se dijalogom dođe do održivih rešenja.\nIspitanici kažu da bi članstvo u EU za 35 odsto njih bila dobra stvar, 31 odsto građana smatra da je to loše, a 34 odsto misli da to nije ni dobra ni loša stvar. Za najveći broj građana, njih 17 odsto, članstvo u EU predstavlja više mogućnosti za zapošljavanje, put ka boljoj budućnosti mladih ljudi (16 odsto), mogućnost za slobodnije kretanje unutar granica EU (15 odsto), kao i mogućnost da se uredi stanje u našoj državi (11 odsto).\nKad je reč o bespovratnoj razvojnoj pomoći Srbiji od 2000. do danas, nedovoljna informisanost građana ogleda se u tome što 25 odsto ispitanika veruje da je Rusija najveći donator našoj zemlji u poslednjih 16 godina, što nije u skladu sa činjenicama.\nZvanični podaci govore da, u periodu od 2000. do 2015. godine, EU i njene države članice, sa oko 2,7 milijardi evra doniranih sredstava predstavljaju najveće donatore. Sa ovim podatkom je upoznat 21 procenat ispitanika. Isti procenat izjasnio se za Kinu, dok je na četvrtom mestu Japan sa 11 procenata. U ovoj anketi, rađenoj prema standardu Evrobarometra učestvovalo je 1.054 ispitanika starijih od 18 godina.


SKANDAL: Srpska vojska učestvovala u NATO vojnoj vežbi u kojoj je zamišljeni neprijatelj bila Rusija\nSKANDAL: Srpska vojska učestvovala u NATO vojnoj vežbi u kojoj je zamišljeni neprijatelj bila Rusija\nSrpski i bosanski vojnici učestvovali su sa 13 članica evropskih zemalja NATO u vojnoj vežbi u Nemačkoj, u kojoj su učestvovali u “oslobađanju” fiktivnog grada.\nManevar, koji je okupio oko 5.500 vojnika, izveden je na jugu Nemačke i deo je godišnje tradicije koju američka vojska izvodi u Evropi. Reč je o vežbi “Ukrštanje sablji”, godišnjem događaju koji predvodi američka vojska.\nKomandant američke vojske, general Frederik Hodžs rekao je da ova vojna vežba, koja se odigrala na pozadini tenzija u Ukrajini, reflektuje odlučnost i spremnost NATO da se suprostavi “ruskoj agresiji”, ukoliko bilo koja članica ovog saveza bude napadnuta.\nUz zemlje NATO, učešće u vežbi su pored srpskih i bosankih vojnika imali i Šveđani.\nSrbpski Ministar odbrane pod hitno treba dati ostavku i odgovarati za slucaj koji se desijo,Dali je moguce da je i vojska potpuno odkazala poslusnost i prikljucila se Petoj koloni Beogradskih Politicara koji su na vlasti,to znaci da vremena vise nema,Srbpska vojska je presla na stranu onih sto secu glave Ukrajinskim Rusima zato sto su ustali Protiv Povampirene Evro Nemacke koja je prouzrokovala Gradjanski rat u ukrajini,i okupirala Srbiju.Ustaj Srbpski Narode Jasenovac nam je tolko blizu a nemamo Vojsku koju placomo,\nministar vojni bi trebao da zaglavi iza resetaka a ova vlast da dobije nevidjene demonstracije.bagra natovska\nJADNI VAZALI,NEMAJU CAMCE I BATERIJSKE LAMPE,ZATO MORAJU SA NEKIM,ps.mozda ce ici na kurs plivanja...


Početna » Scena » Page 2\nPiše: Damjan Mileusnić 24. 12. 2020.\nPiše: Z. M. 23. 12. 2020.\nDžez obrada pesme “Jutros mi je ruža procvetala” (VIDEO)\nPevačica Irena Blagojević snimila je elegantnu džez obradu poznate pesme narodne muzike “Jutros mi je ruža procvetala”, koja je objavljena kao najavni singl i spot za njen predstojeći treći album “Pero”.\nPiše: Danas Online 19. 12. 2020.\n“Sloboda“, naslov novog singla i albuma Marka Louisa, je nastavak jedinstvenog Markovog poimanja tradicionalnih i savremenih zvučnih kulisa.\nMuzičarka Aklea Neon predstavila novu pesmu „Shika, shika“ (VIDEO)\nOsječanka Dorotea Zovko u muzičkim vodama poznatija kao Aklea Neon objavila je novu pesmu „Shika, shika“, bombastičnu elektronsku magiju sa afro motivima – navedeno je u saopštenju za medije.\nPiše: K. D. 15. 12. 2020.\nNa Dorćolu ponovo organizovan skup u čast Džeja Ramadanovskog\nNa stadionu na Dorćolu građani su se ponovo okupili kako bi odali počast pevaču Džeju Ramadanovskom, koji je preminuo pre nedelju dana, javljaju beogradski mediji.\nMikstejp za postkarantin: Plejlistu pravi bend Vizelj\n„Novčanice“ je prva pesma koja je nastala sa idejom da ćemo dozvoliti sebi da se koristimo svim mogućim alatima koji će dovesti do dobrog finalnog proizvoda.\nPiše: Una Miletić 12. 12. 2020.\nRundek pozvao fanove na Fejsbuku da napišu šta misle o novom albumu\nMuzičar Darko Rundek pozvao je fanove da na njegovoj zvaničnoj fejsbuk strani napišu šta misle o upravo objavljenom dvostrukom EP-iju Rundeka & Ekipe „Brisani prostor“.\nPiše: Danas Online 12. 12. 2020.\nDžej Ramadanovski sahranjen uz zvuke 50 violina\nPevač Džej Ramadanovski sahranjen je danas u Aleji zaslužnih građana na Novom groblju, a ispratile su ga brojne kolege, članovi porodice i prijatelji.\nReditelj Stiven Sodeberg među producentima 93. ceremonije dodele Oskara\nReditelj Stiven Sodeberg biće jedan od producenata naredne ceremonije dodele Oskara, saopštila je sinoć američka Akademija filmskih umetnosti i nauke.\nPiše: Danas Online 7. 12. 2020.\nRundek sa Ekipom objavio novi album (VIDEO)\nPol Makartni 18. decembra izdaje novi solo album\nSlavni britanski muzičar Pol Makartni (Paul McCartney) izdaće 18. decembra novi solo album „McCartney III“, snimljen prošlog proleća tokom karantina uvedenog zbog epidemije korona virusa.\nPiše: Danas Online / Nova.rs 6. 12. 2020.\nZnačaj kulture i muzike za društvo je neizmeran.\nPiše: Una Miletić 5. 12. 2020.


Viktor Orban - Blic Online\n"TEŽI DEO TEK PREDSTOJI" Orban: Mađarska duboko u četvrtom talasu pandemije\nMađarska je duboko u četvrtom talasu pandemije korona virusa, a teži deo tek prestoji, izjavio je danas mađarski premijer Viktor Orban u redovnom nedeljnom intervjuu za državni radio.\nKontroverzni potez Mađarske da kriminalizuje podršku tražiocima azila krši zakon EU, presudio je najviši sud bloka.\n"Nećemo napustiti EU" Orban ponovo izabran za lidera Fidesa\nMađarski premijer Viktor Orban ponovo je danas izabran za lidera vladajuće stranke Fides na 29. kongresu te stranke u Budimpešti.\nPoruka Orbana nakon sastanka u Klašnicama "Mađarska će podržati privredni razvoj Srpske"\nMađarska ima vlastiti interes za mir, stabilnost i sigurnost Balkana, a Srbi koji žive u Republici Srpskoj igraju ključnu ulogu u tom procesu, izjavio je u subotu premijer Viktor Orban, javila je mađarska agencija MTI.\n"Iskreni prijatelj naše Republike": Delegacija Mađarske završila posetu RS (FOTO)\nDelegacija Mađarske predvođena premijerom ove države, Viktorom Orbanom završila je prijateljsku posetu Republici Srpskoj.\nDodik dočekao Viktora Orbana na aerodromu: U toku sastanak i ručak (VIDEO)\nSrpski član Predsedništva BiH Milorad Dodik dočekao je na Aerodromu Banja Luka delegaciju Mađarske na čelu sa predsednikom Vlade Mađarske, Viktorom Orbanom.\nOrban nudi koridor zapadnoj Evropi za ilegalne migrante: "Ako vam trebaju, uzmite ih"\nMađarski premijer Viktor Orban je održao danas video konferenciju sa poljskim premijerom Mateušom Moravjeckim i liderom italijanske stranke "Liga" Mateom Salvinijem, o novoj političkoj grupi u Evropskoj uniji, izjavio je Orbanov portparol Bertalan Havaši.\n"NOVA MIGRACIONA KRIZA SE ODIGRAVA" Orban: Brisel da nadoknadi Mađarskoj deo troškova zaštite granica EU\nMađarski premijer Viktor Orban u pismu predsednici Evropske komisije Ursuli fon der Lajen ponovio je poziv Briselu da nadoknadi njegovoj zemlji troškove zaštite granice Evropske Unije.\nDok iz Evropske unije (EU) stižu poruke da ovaj ekskluzivni klub još nije spreman za nove članice, jedna zemlja iznutra uporno radi na tome da Srbija što pre osvane kao 28. zvezdica na zastavi u Briselu - susedna nam Mađarska.\nMađarski premijer Viktor Orban potpisao je danas rezoluciju kojom se pozdravlja odluka Ustavnog suda Poljske, koji je osporio prvenstvo zakona Evropske unije nad nacionalnim zakonima, i optužio institucije EU da su previše proširile ovlašćenja.\nNakon što je Mađarska u junu usvojila zakon kojim se u školama zabranjuju „LGBTQ sadržaji“, holandski premijer Mark Rute zaključio je da toj zemlji „više nije mesto u EU“. I u pravu je. Evropska unija bi trebalo da pokrene proceduru isključivanja Mađarske iz članstva, a potom i razmotri da li da to isto učini i s Poljskom.


Aleksandra Samardžić osvojila zlatnu medalju na Evropskom univerzitetskom prvenstvu - Leutar.net\nHomeSportAleksandra Samardžić osvojila zlatnu medalju na Evropskom univerzitetskom prvenstvu\nAleksandra Samardžić osvojila zlatnu medalju na Evropskom univerzitetskom prvenstvu\n28. jula 2017. Leutar Sport 0\nNakon Anđele, i starija sestra Aleksandra Samardžić obradovala je kako Berkoviće tako i čitavu BiH i osvojivši prvo mjesto odnosno zlatnu medalju, upotpunila uspešan dan bosansko-hercegovackog džudo sporta.\nNaša džudistkinja osvojila je zlatnu medalju na Evropskom univerzitetskom prvenstvu u gradu Koimbra (Portugal) u kategoriji do 70kg.\nAleksandra je do finalne borbe došla sa tri pobjede nad predstavnicama Francuske i Holandije, a u finalnoj borbi bila je bolja od Poljakinje Ursule Hofman. Na ovom prvenstvu Aleksandra je predstavljala Univerzitet u Sarajevu i Fakultet političkih nauka Sarajevo čiji je student prve godine. Ovo je treći vikend za redom da naši najbolji džudisti donose zlatne medalje sa velikih međunarodnih takmičenja.\nToni Miletić i Aleksandra Samardžić sa jednog od najjačih Evropskih kupova za juniore u Paksu donijeli su zlatne medalje, nakon toga sve ljubitelje BH sporta je obradovala Larisa Cerić takođe sa zlatnom medaljom sa Evropa kupa za seniore u Minsku, a sad i Aleksandra sa velikom zlatnom Evropskom Univerzitetskom medaljom.\nOvo je ujedno peta zlatna medalja za BH džudiste sa Evropskih Univerzitetskih Prvenstava (Ibro Miladin i Mitar Mrdić 2011., Larisa Cerić 2013., Harun Sadiković 2016. i Aleksandra 2017.).\nUz Aleksandru su bili predsjednik i selektor BH tima Branislav Crnogorac i generalni sekretar Džudo Saveza BiH Arijana Jaha.\nPodsjetimo, danas je Aleksandrina mlađa sestra Anđela osvojila bronzanu medalju za Bosnu i Hercegovinu.\nAnđela Samardžić iz Berkovića osvojila je treće mjesto odnosno bronzanu medalju na Evropskom Olimpijskom Festivalu Mladih (EYOF Gyor 2017).\nAnđela se borila onako kako to dolikuje pravim sportistima koji ostavljaju srce na sportskim borilištima, da bi dostojno i dostojanstveno predstavljali svoju državu.\nOva naša mlada Dabarka je sa 4 pobjede i jednim porazom osvojila veliku Evropsku Olimpijsku medalju U18.\nAnđela je ovom medaljom opravdala povjerenje koje joj je ukazao Olimpijski komitet BiH da na ceremoniji svečanog otvaranja upravo je ona nosi zastavu Bosne i Hercegovine.


Mapa rizičnih putovanja: Opća sigurnost u BiH dobra, ali putevi najgori u Evropi - mojusk.ba\nOrganizacija Međunarodni SOS i kontrolni rizici istražila je u koje je zemlje najopasnije putovati te objavila mapu rizika za 2018. godinu. Zemlje su rangirane po sigurnosnoj situaciji, sigurnosti puteva te zdravstvenim rizicima.\nKada je riječ o općoj sigurnosti, idealne zemlje za putovanje su Norveška, Finska i Grenland, dok je najveći rizik putovati u Meksiko, Vencuelu, Kolumbiju i neke afričke i zemlje Bliskog istoka. Bosna i Hercegovina ima nizak rizik opasnosti i označena je žutom bojom, kao i SAD, Kanada i zemlje Evropske unije.\nBiH ima srednji rizik kada je riječ o kategoriji zdravstvenog rizika, što je stepenicu niže od evropskih zemalja. U ovoj kategoriji BiH je u rangu sa Srbijom, Crnom Gorom, Albanijom, Makedonijom, Rumunijom…\nSigurnost na putevima nam je najgora kada je riječ o zemljama regije i EU pa se BiH nalazi u kategoriji umjerenog sigurnosnog rizika na putevima. Sve zemlje bivše Jugoslavije su rangirane stepenicu više od nas, dok je BiH u rangu s Albanijom. Ipak, globalno gledajući, sigurnost na putevima nam je mnogo bolja nego u Rusiji, Africi, zemljama Bliskog istoka i Kini.\nPrema ovim mapama, idealne zemlje za putovanje su Finska, Norveška i Island koje imaju najmanje rizika u sve tri kategorije, dok većina afričkih zemalja ima najgore rezultate. U ekstremnoj kategoriji su Sirija, Mali, Libija, Južni Sudan, Afganistan, Somalija, Jemen, Meksiko, Pakistan i dijelovi Indije.\nMotorola i Polaroid za ispis fotografija u pokretu


PAN ne ide na konstitutivnu sednicu Skupštine Kosova\nOsvježeno 9. avgust/kolovoz, 2017.\nPobednička koalicija PAN (Demokratska partija Kosova, Alijansa za budućnost Kosova i Inicijativa) ni u četvrtak neće prisustvovati nastavku konstitutivne sednice Skupštine Kosova, jer je ona sazvana, kako je rekao Enver Hodžaj iz Demokratske partije, bez konsultacija sa ostalim partijama. Ova koalicija za sledeću nedelju predlaže dodatne konsultacije, a da se eventualno konstitutisanje Skupštine dogodi krajem nedelje.\n“Možete ući u tu salu koliko puta želite”, kazao je Hodžaj, dodajući da su potrebne konsultacije pre zakazivanja nastavka sednice.\nTo je rečeno na sastanku političkih predstavnika u sredu, a uoči već zakazanog nastavka konstituisanja Skupštine za četvrtak, 10. avgusta. Predsedavajući konstitutivne sednice, Adem Mikulovci iz pokreta Samoopredeljenje, nije hteo da odloži sutrašnju sednicu, i pored toga što PAN neće prisustvovati. Bez njihovog prisustva nemoguće je okončati konstituisanje, zato što jedino pobednička koalicija ima pravo da predloži kandidata za predsednika Skupštine.\nAvdulah Hoti iz Demokratskog saveza Kosova, koji je u koaliciji sa Alijansom novo Kosovo i Alternativom, rekao je da je očigledno da PAN nema dovoljan broj glasova za izbor njihovog kandidata, Kadrija Veseljija, za predsednika Skupštine.\n“Do sada su održane tri sednice koje su sazvane regularno. Samo na jednoj sednici je prisustvovala PAN koalicija i nije iskoristila pravo da predloži kandidata. Tražili su pauzu od dva sata koja nije omogućena. Kada su se zakazale druge sednice, nisu se pojavili. Tražili su da se sednica održi u četvrtak 10. avgusta, a pre toga konsultativni sastanak. Predsedavajući je to uradio. Ovakvo ponašanje samo odugovlači formiranje institucija”, kazao je Hoti.\nOn je kazao da će njegova koalicija prisustvovati sutrašnjoj sednici koja je regularno zakazana.\nPalj Ljekaj iz koalicije PAN, a iz redova Alijanse za budućnost Kosova, predložio je da se dodatni konsultativni sastanak održi 16. avgusta, kako bi se nastavak konstituisanja Skupštine održao 17. ili 18. avgusta.\nNastavak sednice 10. avgusta nije otkazan, a ako konstituisanje Skupštine ponovo bude neuspešno, moguće su dodatne konsultacije.\nZa pokret Samoopredeljenje, te koaliciju Demokratski savez Kosova, Alijansa novo Kosovo i Alternativa, Veselji nije podoban za poziciju predsedavajućeg Skupštine. Iz ovih partija insistiraju da PAN promeni kandidata.\nSastanku, kojem predsedava najstariji poslanik iz redova Samoopredeljenje, Adem Mikulovci, odazvali su se predstavnici pobedničke koalicije PAN (Demokratska partija Kosova, Alijansa za budućnost Kosova i Inicijativa), te predstavnici Demokratskog saveza Kosova, Alijanse novo Kosovo i predstavnici manjinskih političkih partija, uključujući i Srpsku listu. Sastanku se nisu odazvali predstavnici pokreta Samoopredeljenje koji smatraju da je nepotreban s obzirom da je nastavak sednice već najavljen za četvrtak.\nNa dodatnim političkim konsultacijama insistirala je pobednička koalicija PAN.\nTrampov kandidat za ministra pravde podržava istragu o Rusiji\nPasoš samo za obrijane Tadžikistance\nPutin i Vučić položili vence na Groblju oslobodilaca\nNjemačko ekonomsko usporavanje, alarm za Evropu\nLavina govora mržnje u bosanskim medijima\nPoseta Groblju oslobodilaca Beograda\nSporo do poboljšanja ljudskih prava na Kosovu\nOgraničen napredak BiH u oblasti ljudskih prava


Dalja modernizacija mreže uz višemilionska ulaganja – Bankar.me\nJanuary 16, 2022 Članci, CRNA GORA, INTERVJUI, SVE VIJESTI 1 Comment\nTelenor je prošlu godinu završio sa značajnim rastom prihoda, stabilnom i lojalnom bazom, kao i lider u zadovoljstvu korisnika, saopštio je izvršni direktor kompanije Branko Mitrović, dodajući da ih očekuje dalja modernizacija mreže uz višemilionska ulaganja u njen razvoj.\n„Kada sumiramo godinu, mogu da kažem da je za nama jedna uspješna i dinamična godina, uprkos pandemiji čije efekte nažalost i dalje svi osjećamo kako na zdravstvenom tako i na poslovnom planu“, rekao je Mitrović u intervjuu agenciji Mina-business.\nInovacije, koje je Telenor uveo u pogledu usluga i tehnologija, su, kako je kazao, uticale da kompanija zabilježi rast korisnika u postpejd segmentu od preko četiri odsto u prošloj godini, dok su u pripejd segmentu zadržali lidersku poziciju.\n„Telenor je zabilježio rekordno visoke rezultate koji se odnose na mjerenja zadovoljstva korisnika kroz NPS metodu, gdje korisnici ocjenjuju da li bi preporučili Telenor kao omiljenog operatera. Istraživanje koje smo realizovali po NPS metodologiji pokazalo je da je Telenor i tokom prošle godine zadržao lidersku poziciju kao omiljeni brend u Crnoj Gori, te vodeću poziciju kad je riječ o zadovoljstvu korisnika sa još boljim ocjenama u odnosu na 2020“, naveo je Mitrović.\nOn je rekao da je Telenor ostvario rast od čak 37,4 odsto ukupnog mobilnog internet saobraćaja u odnosu na 2020.\n„Možemo se pohvaliti i uspješnom ljetnjom sezonom i rezultatima koji su ispunili, a negdje i premašili naša očekivanja. Tokom prošle godine pokrenuli smo brojne aktivnosti i kampanje koje su pratile potrebe naših korisnika“, dodao je Mitrović.\nSa Telenorovom Green kampanjom, otkupom i reciklažom starih telefona su od početka projekta otkupili preko deset hiljada, a od početka godine blizu sedam hiljada uređaja, što je, kako smatra Mitrović, snažna potvrda posvećenosti zaštiti životne sredine.\n“Mi u Telenoru smo, međutim veoma posvećeni i društveno odgovornim aktivnostima. Pa bih podsjetio na to da smo prošle godine potpisali Memorandum o saradnji sa Elektotehničkim fakultetom (ETF), koji je usmjeren na jačanje sinergije akademskog i poslovnog sektora, zajedničko testiranje 5G tehnologije, stipendiranje perspektivnog nastavnog kadra ETF-a, kao i niz drugih zajedničkih aktivnosti“, podsjetio je Mitrović.\nOn je kazao da su tokom prošle godine nastavili saradnju sa UNICEF-om kroz novoformirani Poslovni savjet UNICEF-a čiji je cilj da kroz efektnije učešće privatnog sektora doprinesemo rješavanju prioritetnih pitanja prava djeteta u zemlji.\n„Još mnogo toga smo zamislili i ostvarili u prethodnoj godini, na šta smo izuzetno ponosni“, dodao je Mitrović.\nOn je, govoreći o 5G mreži, kazao da Telenor dijeli viziju Crne Gore za razvojem digitalne ekonomije i inovacija, i snažno doprinosi da tehnologija budućnosti od Crne Gore napravi centar inovacija i na globalnom nivou.\n„Nadamo se da nadležni državni organi Crne Gore razumiju značaj 5G tehnologije i njen potencijal ubrzanom razvoju privrede, kao i rastu bruto društvenog proizvoda. Očekujemo da na pravi način podrže čitavu industriju kako bi se stvorili stimulativni okviri za što uspješniju i sveobuhvatniju implementaciju 5G mreže. U pitanju je veliki tehnološki skok, kako za telekomunikacione kompanije, tako i za ukupnu privredu Crne Gore“, rekao je Mitrović.\nTaj proces, kako je kazao, pored same implementacije zahtijeva ubrzanu digitalizaciju društva, tržišnu i industrijsku primjenu, masovnu primjenu Interneta stvari i naravno nove uređaje koji podržavaju 5G.\n„Upravo zbog toga treba raditi na unapređenju regulatornog okvira koji će podržati digitalno poslovanje i digitalna rješenja i obezbijediti podsticaje za ranu primjenu tehnologije. Predvidljiv i transparentan regulatorni okvir je bitan faktor poslovanja za svakog stranog investitora, ali i za privlačenje novih“, ocijenio je Mitrović.\nTo je, kako je kazao, polje na kojem intenzivno rade sa Savjetom za strane investitore, kroz kontinuirani i otvoreni dijalog industrije sa državnim i drugim organima, kako bi se osigurala podsticajna investiciona klima za poslovanje.\n„U najkraćem, da bi 5G zaživio, neophodno je partnerstvo poslovnog i javnog sektora, telekomunikacionih operatora, Vlade i regulatora kao začetnika stvaranja novog eko-sistema. U tome se ogleda zrelost tržišta za primjenu nove tehnologije“, smatra Mitrović.\nOn je, govoreći o ostvarenim i planiranim investicijama Telenora u prošloj godini u Crnoj Gori, kazao da su konstantno ulagali u kvalitet i kapacitet mreže, ali u razvoj novih servisa i usluga, kako bi korisnicima pružili kvalitet koji od njih očekuju.\n„Savremene aplikacije koje olakšavaju svakodnevni život, najnoviji uređaji i atraktivne ponude – bili su dio našeg fokusa u poslovanju tokom prošle godine. Sve planirane investicije za prethodnu godinu, uspješno smo realizovali, jer vjerujemo u dugoročan razvoj i oporavak tržišta“, rekao je Mitrović.\nOn je naveo da ih očekuje dalja modernizacija mreže, uz višemilionska ulaganja u njen razvoj, kao i nastavak rada na uvođenju novih tehnologija.\n»Kupovinom dodatnog spektra i ulaganjem u opremu Telenor će u narednom periodu investirati više miliona EUR u razvoj mreže. Učešćem na aukciji spektra u organizaciji Agencije za elektronske komunikacije i poštansku djelatnost (EKIP) Telenor je, uz snažnu podršku novog vlasnika, mađarske kompanije 4iG, potvrdio da vjeruje u ovo tržište, i da će kao pokretačka snaga daljeg razvoja svojim uslugama ubrzati oporavak cjelokupne crnogorske ekonomije“, naveo je Mitrović.\nOn je, ocjenjujući crnogorsko tržište telekomunikacija i najvećim izazovima u poslovanju sa kojima se suočava Telenor, kazao da su posljednje dvije godine bile izazovne za cjelokupnu privredu na globalnom nivou, pa tako i u Crnoj Gori.\n„Ti izazovi nijesu zaobišli ni telekomunikacije, koje su imale i dodatni pritisak zbog sve većih potreba korisnika, partnera i građana za dodatnim povezivanjem. Zato bih rekao da je tržište telekomunikacija u Crnoj Gori dinamično i promjenjivo, konkurencija jaka sa tri mobilna operatora na malom tržištu“, dodao je Mitrović.\nOn je saopštio da su se u Telenoru fokusirali na dvije oblasti, digitalno povezivanje i kapacitete – drugim riječima, na ono što isporučuju korisnicima kao njihov krajnji proizvod.\n„U centru svih naših poslovnih aktivnosti su korisnici i naša sposobnost da osluškujemo njihove potrebe, i ponudimo im sveobuhvatna rješenja koja će im olakšati svakodnevni život“, rekao je Mitrović.\nPrema njegovim riječima, masovnim prelaskom na rad na daljinu, sve više ljudi oslanja se na to da budu povezani jer rade od kuće, iz kancelarije ili u pokretu. U tome im je pomogla njihova jaka i moderna infrastruktura koju su dodatno ojačali i u toj oblasti vide veliki budući potencijal.\n„Primijetili smo da raste i potreba za dodatnim kapacitetima, jer se radi sa sve većim količinama podataka. Sve se svodi na to da se od nas očekuje da nudimo uslugu 24 sata dnevno. Kada radi, svi su srećni, ali kada ne radi, svi postanu nervozni, jer zavise od toga da budu povezani, uvijek i svuda“, naveo je Mitrović.\nOn je kazao da su okrenuti ka budućnosti, vjeruju u to tržište, žele da budu pokretačka snaga daljeg razvoja i trudiće se da svojim uslugama ubrzaju oporavak cjelokupne crnogorske ekonomije.\nMitrović je, govoreći o aktivnostima i novim projektima Telenora u narednom periodu za crnogorske korisnike, rekao da im je cilj da intenziviranjem rada na njihovoj tehnološkoj transformaciji, prije svega kroz brojne projekte vezane za pripremu i uvođenje 5G-a, Crnu Goru što prije približe globalnim trendovima, a privredi omoguće najnapredniju infrastrukturu za rast i razvoj.\n„U tom pravcu smo razvili i našu strategiju, pa ćemo u saradnji sa Elektrotehničkim fakultetom sarađivati prilikom razvoja naše 5G mreže u Crnoj Gori“, dodao je Mitrović.\nTelenor mreža osvojila je drugi put prestižno priznanje BEST IN TEST na nezavisnom i uporednom mjerenju kvaliteta mobilnih mreža u Crnoj Gori koje je sprovela međunarodna kompanija UMLAUT.\n„Ovo značajno priznanje rezultat je dugoročnih ulaganja i usmjerenja Telenora da korisnicima obezbijedi vrhunsko iskustvo u korišćenju mobilnih usluga. Stabilna i pouzdana mreža koja ima dovoljno kapaciteta da podrži rastući mobilni i internet saobraćaj konstatno je u vrhu prioriteta kompanije. Posebno smo ponosni na činjenicu da Telenor kao najbolju mrežu u Crnoj Gori prepoznaju kako stručnjaci, tako i korisnici, te da ovo priznanje znači da mogu da nastave da vjeruju Telenor mreži“, rekao je Mitrović.\nOn je naveo da neumorno rade na tome da njihovim korisnicima omoguće jednostavno funkcionisanje – da kada izvuku telefon iz svog džepa kako bi nekog pozvali, poslali fotografiju, gledali video sadržaj ili igrali igricu to jednostavno funkcioniše.\n„Taj naš rad se isplatio jer smo na UMLAUT-ovom upoređivanju mobilnih mreža unaprijedili vrijednosti u odnosu na 2020. godinu za čak 30 bodova. Ova nagrada je značajna i za Crnu Goru jer je potvrda da je kvalitet servisa koji pružamo u top 20 odsto svjetskih telekomunikacionih lidera“, saopštio je Mitrović.\nOn se zahvalio kompletnom timu Telenora jer su, zahvaljujući njihovoj posvećenosti i vrijednom radu ostvarili sve zacrtane ciljeve, a sada ojačani energijom, znanjem i stručnošću njihovih novih vlasnika u novu godinu ulaze sa još ambicioznijim planovima.\n„Ono što mogu da obećam je da će našoj kompaniji zadovoljstvo korisnika uvijek biti na prvom mjestu. I ovo ne kažem samo zbog toga što su oni korisnici naših usluga, već zato što smo svjesni da samo ukoliko pažljivo slušamo šta nam poručuju i razumijemo njihove potrebe i mi se možemo razvijati i postati bolji. Zato je naša novogodišnja želja da rastemo zajedno i da zajedno postanemo bolji“, zaključio je Mitrović.\nPOJMOVIBranko Mitrović Telenor\nPrevious Panasonic uvodi četverodnevnu radnu sedmicu\nSljedeći Nedjeljni poslovni horoskop 17. januar – 23. januar\nZnačajno će unaprijediti segmente korisničkog iskustva\nTelenor krupno korača ka 5G inovacijama\nTelenor, bez kablovske i sa zanemarljivom fiksnom, uveliko nadmasuje profitom konkurenciju, od kojih neki deeeeebelo sminkaju bilanse. Ako ovi Madjari sto su ih kupili budu pametni, moglo bi se dogoditi da ponove rezultate dobrog Promontea. A i ime da vrate pobrali bi masu simpatija??!


Saopštenje povodom Međunarodnog dana devojčica • Poverenik za zaštitu ravnopravnosti\nSaopštenje povodom Međunarodnog dana devojčica\nO nama Saopštenja Saopštenje povodom Međunarodnog dana devojčica\nPoverenica za zaštitu ravnopravnosti Brankica Janković čestitala je 11. oktobar, Međunarodni dan devojčica, koji se obeležava s cilјem da se skrene pažnja na značaj prava na ravnopravnost dečaka i devojčica.\n„Ovo je prilika da ukažemo na činjenicu da se devojčice tokom odrastanja i dalјe suočavaju sa stereotipnim i patrijarhalnim ulogama žena i muškaraca, zbog čega obrazovanje mora da ima veoma značajnu ulogu u njihovoj razgradnji, kao i podsticanju devojčica da razvijaju svoje potencijale. Istovremeno, naša država ima dobar pravni okvir kada je reč o pravima deteta, ali se devojčice još uvek suočavaju sa preprekama u oblasti obrazovanja, zdravstvene zaštite, češće su diskriminisane, izložene nasilјu, a u pojedinim društvenim grupama još postoji tradicija ugovorenih brakova“, istakla je poverenica Janković.\nPoverenica je naglasila da, prema podacima različitih relevantnih istraživanja, mladi u Srbiji često imaju pogrešnu percepciju o rodno zasnovanom nasilјu, te veliki broj i dečaka i devojčica smatra da je nasilјe u nekim situacijama opravdano.\nNeophodno je u najranijem uzrastu učiti decu o štetnosti diskriminacije i nasilјa i posledicama koje ovakva ponašanja imaju na razvoj deteta i formiranje zdrave ličnosti, ali i zdravog društva, zaklјučila je poverenica Janković.


Drljević: Non-paper EK ohrabrenje za CG • RTK\nGlavni pregovarač Crne Gore u procesu pristupanja EU Aleksandar Drljević ocijenio je da je nefromalni radni dokument (non-pejper/non-paper) “ohrabrenje za Crnu Goru”, jer potvrđuje da se proces pristupanja nastavlja.\n"Ovo je signal da Crna Gora ostaje u fokusu EU i da se nas napredak prati. Zahtjevi EU su sve strožiji, a neophodne reforme postaju sve dublje i konkretnije", kazao je Drljević novinarima u Podgorici, predstavljajući dokument Evropske komisije.\nKomentarišući djelove dokumenta EK, Drljević priznaje da je Crna Gora svjesna nedostataka i da ocjene u dokumentu nisu iznenađenje, ocjenujući da je rano govoriti o onom, koji je predložila Francuska.\n"Nije jasno da li će se primjeniti na države koje su u pregovoru i mislim da se to ne može primjeniti za države koje su daleko odmakle kao što je Crna Gora. Mi smo duboko zagazili u integracioni proces i ostaje otvoreno pitanje da li se ovakav pristup može primjeniti na nas. Sačekao bih da se ostale članice izjasne", rekao je Glavni pregovarač Crne Gore u pregovorima sa EU.\nNa pitanje dokle se stiglo sa izručenjem Svetozara Marovića, koje se u dokumentu EK spominje kao jedno od spornih pitanja kada je reč o efikasnosti pravosuđa, Drljević je rekao da je Crna Gora “uradila sve u svom domenu, o tome je informisana EK”.\n"Sada je lopta u dvorištu Srbije da postupi po našem zahtjevu", rekao je Drljević.\nŠefica pregovaračke grupe za 23. poglavlje u pristupnim pregovorima, koje se odnosi na pravosuđe Marijana Laković Drašković rekla je da je Vlada Crne Gore saglasna sa stavom EK da pitanje stanova treba rješavati tako da ne ostavlja sumnju u zakonitost.\n"Ne slažemo se sa konstatacijom o trećem mandatu predsjednice vrhovnog suda (Vesne Medenice) i ubijedićemo EK da je sve urađeno u skladu sa Ustavom", kazala je ona.\nEvropska komisija objavila je krajem prošle nedjelje neformalni dokument o napretku Crne Gore, u kojem konstatuje ”početni bilans” u borbi protiv korupcije, ali i “ograničene rezultate u nekim drugim oblastima”.\nOluja protutnjala Crnom Gorom - Podgorica pod vodom\nU Crnoj Gori 60 novih slučajeva, jedna osoba preminula


„LIDL“ ZAPOŠLjAVA I U ZRENjANINU: Potrebni rukovodioci prodavnica – Zrenjanin\n„LIDL“ ZAPOŠLjAVA I U ZRENjANINU: Potrebni rukovodioci prodavnica\nSeptember 5, 2016 September 9, 2016 List Zrenjanin\nInternacionalni trgovinski lanac „Lidl“ traži rukovodioce prodavnica u 21 gradova, uključujući i Zrenjanin. Prema oglasu, dovoljno je da kandidat ima završenu najmanje srednju stručnu spremu (može i viša ili visoka stručna sprema) poželjno ekonomskog, trgovačkog ili srodnog usmerenja. Kandidatu će na konkursu pomoći i ako ima iskustva u vođenju maloprodajnog objekta.\nKandidat treba da bude osoba koja preuzima odgovornost i brzo donosi odluke, čak i u stresnim situacijama, a treba da ima i vozačku dozvolu A kategorije.\nOd budućih rukovodilaca se očekuje organizacija rada, aktivno učešće u poslovanju prodavnice, odgovornost za promet i poslovne rezultate, kao i upravljanje timom, odabir, razvoj i motivisanje zaposlenih.\nBudućim menadžerima se nudi stalni radni odnos i atraktivna zarada, petodnevna radna nedelja uz ugovor na puno radno vreme a obuku u inostranstvu platiće firma. Posle uspešno završene i položene obuke, zaposleni na mestu rukovodioca prodavnice dobiće i službeni automobil.\nBiografiju sa motivacionim pismom možete poslati na i-mejl lidl@hill-international.rs uz naznaku „Budući rukovodilac prodavnice“. U naznaci je obavezno navesti i za koji grad konkurišete.\nOsim Zrenjanina, na spisku su i Beograd, Bor, Valjevo, Vršac, Gornji Milanovac, Inđija, Jagodina, Kikinda, Kragujevac, Kruševac, Leskovac, Niš, Novi Sad, Pančevo, Smederevo, Sombor, Subotica, Užice, Čačak i Šabac.\n← SEDNICA GRADSKOG VEĆA – Rad javnih preduzeća je poboljšan, ali…\nNova ponuda za predškolce u „Fokusu“ →


Poslao: 29 Avg 2015 23:54\nAko si instalirao Debian, onda bi trebao Mint da instaliraš "zavezanih" očiju.\nStephanos :: A od toga je proslo 10 meseci, ovo mi deluje bas nekako zbunjujuce..:/\nDosta je proslo. Ovo pravljenje particije na Mintu je mnogo zajebano, sutra cu da izbacim sve slike, tj kojim tokom ide moja instalacija Minta i sta mi nije jasno, posto sam se i danas cimao i nisam uspeo da resim problem. Videcete po slikama da li je to sve u redu.\nPoslao: 31 Avg 2015 06:28\nNadam se da ti je HDD prazan, ako nije - pre nego počneš da eksperimentišeš uradi backup podataka - preporučljivo je. U protivnom možeš ostati bez celokupnog sadržaja na HDD.


Politika - datum: 2016-08-12 AGENCIJA UTVRDILA DA 200 ORGANA VLASTI I 18 BUDŽETSKIH JEDINICA KRŠE ZAKON O FINANSIRANJU KAMPANJE\nJedna od sjednica Savjeta Agencije Tužbe zbog skrivanja putnih naloga\nAgencija za sprečavanje korupcije utvrdila 218 nepravilnosti zbog nepoštovanja članova 28 i 32 Zakona o finansiranju političkih subjekata i izbornih kampanja za period od 12. jula do 31. jula 2016. godine, saopšteno je iz te institucije. Kako su objasnili, Agencija za sprečavanje korupcije – Odsjek za kontrolu finansiranja političkih subjekata i izbornih kampanja – donijela je izvještaje o nadzoru nad sprovođenjem članova 28 i 32 Zakona o finansiranju političkih subjekata u periodu od 12. jula do 31. jula.\n– Utvrđeno je da 200 organa vlasti, nakon upućenog upozorenja, nije na svojoj internet stranici sedmodnevno objavilo sve izdate putne naloge za upravljanje službenim vozilima, od dana raspisivanja parlamentarnih izbora do 31. jula 2016. godine, u skladu sa članom 32 zakona – navedeno je u saopštenju.\nPojašnjava se da je u izvještajima takođe utvrđeno da 18 budžetskih potrošačkih jedinica od dana raspisivanja izbora do 31. jula, nakon upozorenja nije na svojoj internet stranici objavilo analitičke kartice sa svih računa koje imaju u svom posjedu, u skladu sa članom 28 zakona.\n– Utvrđene nepravilnosti proslijeđene su Odsjeku za pokretanje prekršajnih postupaka, koji na osnovu podataka iz izvještaja inicira prekršajne postupke kod nadležnih sudova. U toku je priprema izvještaja o nadzoru nad sprovođenjem članova 28 i 32 za period od 1. do 8. avgusta, i o utvrđenim nepravilnostima javnost će biti blagovremeno informisana – piše u saopštenju.


Radnici „Fijata” autobusima krenuli u Beograd da blokiraju „Gazelu” – Niški.Press – Sa Vama 24h\nHome›Društvo›Radnici „Fijata” autobusima krenuli u Beograd da blokiraju „Gazelu”\nRadnici „Fijata” autobusima krenuli u Beograd da blokiraju „Gazelu”\nРадници се спремају за протест (Фото Танјуг)\nPredstavnik sindikata Nezavisnost u „Fijatu” Igor Anđić izvinio se Beograđanima zbog najavljene blokade i rekao da su primorani da to učine\nRadnici kragujevačke fabrike automobila „Fijat” krenuli su za Beograd u osam autobusa da blokiraju most „Gazela”, nezadovoljni neuspelim pregovorima sa poslovodstvom fabrike i predstavnicima Vlade Srbije.\nPredstavnik radnika „Fijata” u pregovaračkom timu Đorđe Milojević rekao je danas da će u Beogradu blokirati most „Gazela” „sa ciljem da se ispune svi njihovi zahtevi”.\nPredstavnik Samostalnog sindikata u „Fijatu” Zoran Đorđević rekao je za Betu da su sinoć razgovarali sa premijerkom Srbije Anom Brnabić i da je rekla da ne može da ih primi na razgovor ni sinoć ni danas do pet sati popodne.\nOn je rekao da se nada da će se rešenje naći u pregovorima, jer misli ono da nije u protestima.\nPredstavnik sindikata Nezavisnost u „Fijatu” Igor Anđić izvinio se Beograđanima zbog najavljene blokade i rekao da su primorani da to učine.\nKompanija „Stelantis”, u čijem sastavu posluje kragujevačka fabrika „Fijat”, zbog najavljene dvogodišnje pripreme za proizvodnju električnog automobila ponudila je radnicima odlazak u više njenih fabrika u Evropi, ili otpremnine od 220 evra po godini staža, ali je odziv radnika za odlazak u inostranstvo mali, a nezadovoljni su otpremninama.\nSindikat prosvetara traži prelazak na onlajn nastavu, kažu u Nišu zaraženo više od 1.000 đaka ...\nStigli viziri za učenike koji ne mogu da nose maske\nŽena teško povređena u saobraćajki u Nišavskoj ulici\nNa niškom hotelu “Ambasador” poruka ”Dobro došao predsedniče” zamenjena izbornim sloganom


EY | PRototip\nEY Business Case Competition – šansa za buduće lidere\nSonja Jovanović – direktorka sektora za ljudske resurse u kompaniji EY Serbia\nDragocena je svaka prilika koja studentima, tokom studija, omogućava da u praksi primene stečena teoretska znanja. Ove nedelje održava se takmičenje u rešavanju studije slučaja, u organizaciji kompanije Ernst&Young. Pobednički tim takmičenja dobiće priliku da obavi praksu u ovoj kompaniji, u odeljenju prema svom izboru. Ovim povodom razgovarala sam sa direktorkom HR sektora Ernst&Young Serbia, Sonjom Jovanović, kako bi se studentima približio koncept i značaj ovakvog takmičenja.\n1. Ove godine EY Serbia prvi put organizuje takmičenje u rešavanju studije slučaja u okviru EY Programa budućih lidera. Kako ste došli na ideju da se organizuje takmičenje ovakvog tipa, kome je namenjeno i kakva su vaša očekivanja?\nTako je. Ove godine prvi put samostalno organizujemo jedno ovakvo takmičenje. Prethodne dve godine realizovali smo ga u saradnji sa studentskom organizacijom AIESEC. Smatramo da je veoma važno da studenti tokom studija dobiju priliku da testiraju svoja znanja na ovakav način i da steknu priliku da obave praksu u kompaniji kao što je EY. Naše takmičenje je prvenstveno orijentisano na studente ekonomije i prava, ali smo zbog velikog interesovanja studenata odlučili da prihvatimo i aplikacije studenata sa drugih fakulteta. Smatramo da svakom mladom čoveku treba dati šansu da pokaže svoja znanja i veštine. Inače, prethodnih godina imali smo u proseku prijavljenih 10 timova, a ove godine očekujemo da taj broj bude veći.\n2. Koja znanja i veštine biste istakli kao neophodne za uspešan razvoj karijere u vašoj kompaniji? Šta biste poručili mladima na početku karijere?\nNa prvom mestu je znanje engleskog jezika. Nakon provere nivoa znanja ovog jezika kandidati (za praksu ili posao) prolaze niz numeričkih testova. Osim položenih testova, tokom intervjuisanja, bitno nam je da kandidat pokaže visok nivo motivisanosti za rad u našoj kompaniji. Tu gledamo koliko su se pripremili za sam intervju, koliko znaju o našoj kompaniji, zašto im je važno da budu deo našeg tima…\nSvim studentima koji su pri kraju studija, kao i diplomiranim akademcima preporučila bih da obave što veći broj praksi u različitim kompanijama, jer će na taj način osim sticanja znanja shvatiti šta žele da rade i gde žele da rade.\n3. Pobednički tim takmičenja dobiće priliku da obavi praksu u vašoj kompaniji. Koje su prednosti obavljanja prakse u vašoj kompaniji, koje uslove budući praktikanti treba da ispune kako bi mogli da se prijave za praksu? Možete li nam opisati jedan selekcijski postupak?\nU našoj kompaniji svaki praktikant je potencijalni zaposleni. Kao što sam napomenula vršimo višestruko testiranje potencijalnih kandidata. Nakon testiranja znanja engleskog, kandidati rade logičke i numeričke testove, test ličnosti… Kandidatima koji prođu testiranje dodeljuje se mini Case Study, koji rešavaju u grupama od 7-8 kandidata, uz nadzor menadžera naše kompanije. Nakon testiranja svaki kandidat prolazi kroz intervju, gde komisiju čine HR Manager i menadžer ili partner odeljenja u koje se kandidat prima.\n4. Kakve mogućnosti obuke, usavršavanja i napredovanja imaju vaši zaposleni? Da li EY pruža svojim zaposlenima neke posebne beneficije i kako motivišete svoje zaposlene?\nNaši zaposleni imaju priliku da prisustvuju nizu edukacija i treninga koji se organizuju u našoj kompaniji, zato što smatramo da je neophodno kontinuirano ulagati u znanje zaposlenih, kako bi mogli da odgovore izazovima u poslu sa kojima se svakodnevno suočavaju. Takođe, u našoj kompaniji postoji mobility program koji podrazumeva da zaposleni u EY Serbia mogu otići na određen period (kratkoročan period od 3 meseca ili dugoročan period od 12 do 18 meseci) u neku od EY kancelarija širom sveta gde tokom svakodnevnog rada mogu steći dragocena znanja.\nŠto se beneficija tiče svaki nivo zaposlenih ima određen nivo plata, ali postoje i bonusi koji se dodeljuju na kraju godine, u zavisnosti od pokazanih rezltata zaposlenog tokom godine.\n5. Zbog čega biste vi, kao direktorka HR sekotra EY Serbia, preporučili studentima učešće na takmičenju u rešavanju studije slučaja, koje organizuje vaša kompanija?\nCilj ovog takmičenja jeste da uočimo talente i ponudimo im saradnju. Pored toga, želimo da studenti EY prepoznaju kao dobro mesto za početak svoje karijere.\nEY Program Budućih Lidera 2013 – Business Case Competition\nEY Program budućih lidera\nRazvoj i ulaganje u mlade i talentovane ljude su ključni prioriteti uspešne i profesionalne kompanije. Kompanija EY kroz liderstvo, timski rad, kontinuirano usavršavanje i ulaganje u ljudski potencijal, može da se pohvali izuzetnom saradnjom koju ostvaruje sa obrazovnim institucijama, nevladinim sektorom, drugim kompanijama… Njihov pristup korporativnoj odgovornosti obuhvata i različite angažmane u zajednici, zaštitu životne sredine, podršku obrazovanju i preduzetništvu. Zbog toga je EY na listi 100 najznačajnijih kompanija u oblasti društvene odgovornosti, na globalnom nivou.\nOvaj tekst je namenjen prvenstveno studentima, koji su na početku svoje karijere, a odnosi se na jednodnevno takmičenje u okviru EY Programa budućih lidera 2013, koje smatram vrednim pažnje i šansom za svakog vrednog i talentovanog studenta. Program takmičenja podrazumeva jednodnevno rešavanje studije slučaja za sve studente Ekonomskog i Pravnog fakulteta Univerziteta u Beogradu. Takmičenje se održava 6. decembra 2013. godine, a prijavljivanje timova traje do 27. novembra, u 17h. Svi zainteresovani studenti pomenutih fakulteta bi trebali da formiraju timove od po tri člana i da pošalju svoje biografije i motivaciono pismo (na srpskom ili engleskom jeziku) na adresu hr.serbia@rs.ey.com, najkasnije do 27. novembra. Prijavljeni timovi će biti obavešteni o statusu svoje prijave 28. novembra.\nPobednički tim takmičenja, osim titule EY budućih lidera, dobiće priliku obavljanja dvomesečne prakse u kompaniji EY Beograd, u odeljenju prema svom izboru.\nZa sve koji žele da saznaju nešto više o ovoj kompaniji, potrebne informacije mogu potražiti na sajtu ili FB stranici kompanije.\nStudiju slučaja, koja će se rešavati na takmičenju, možete preuzeti ovde.\nRT @ana_mirkovic: Saša je bio inspektor u Odeljenju za visokotehnološki kriminal. Niko tako lako ne priča o najtežim oblicima digitalnog na… 2 weeks ago


Šansa za jače povezivanje s Kinom - Izazov\nŠansa za jače povezivanje s Kinom\nRadio-televizija Srbije 7. avgusta 2019. 14:38\nČetvrta ministarska konferencija je prilika da se unapredi saradnja između srpskih i kineskih inovacionih kompanija koja će u budućnosti doprineti digitalizaciji srpske ekonomije i otvaranju novih visokotehnoloških radnih mesta u Srbiji.\nPopović je ukazao da ova konferencija ima najviši politički i ekonomski značaj za Srbiju i da predstavlja šansu da Srbija potvrdi svoju poziciju jednog od najvažnijih tehnoloških partnera Kine u okviru inicijative "Pojas i put".\n"Očekuje se učešće 17 ministara iz zemalja Centralne i Istočne Evrope, ali za nas posebnu važnost ima dolazak kineskog ministra nauke i tehnologije, Vang Džganga, jer je to prvi put da jedan kineski zvaničnik tog ranga otvara konferenciju o inovacijama u formatu 17+1", naveo je Popović.\nIstakao je da to pokazuje da Kina pridaje visok značaj saradnji sa Srbijom u oblasti inovacija.\n"Očekujemo učešće više od 300 kompanija iz Kine, Srbije i zemalja Centralne i Istočne Evrope, koje će u Beogradu predstaviti svoje inovacione ideje i tehnologije", rekao je Popović.\nNajavio je da će na konferenciji posebna pažnja biti usmerena na promociju Srpsko-kineskog industrijskog parka u Beogradu, čiji će budući izgled i potencijali biti predstavljeni uz pomoć najsavremenijih digitalnih tehnologija, kakve do sada nisu viđene u Srbiji.\n"Zahvaljujući zajedničkoj viziji razvoja koju dele predsednik Srbije Aleksandar Vučić i predsednik Kine, Si Đinping, Beograd će dobiti industrijski i visokotehnološki park, koji će, kada bude izgrađen, biti centar najmodernijih tehnologija i naučnog i inovacionog znanja u ovom delu Evrope", naglasio je Popović.\nAmbasadorka je zahvalila ministru Popoviću na visokom značaju koji Vlada Republike Srbije pridaje razvoju bilateralne saradnje sa Kinom u oblasti inovacija.\nOna je istakla da je predstojeća Četvrta ministarska konferencija o inovacijama, koju zajednički organizuju Kina i Srbija, događaj od visoke važnosti za kinesku stranu i tom prilikom izrazila uverenje da će na konferenciji biti doneti politički zaključci, i stvorena nova poslovna partnerstva, koja će dodatno učvrstiti odnose između Kine i Srbije, ali i ostalih zemalja koje učestvuju u mehanizmu saradnje Kina-CIEZ, u oblasti inovacija, navodi se u saopštenju Ministarstva.\n„Punoletstvo“ veronauke, versku nastavu pohađa 433.490 đaka\nOd ponedeljka do 15. decembra vanredna kontrola vozača na srpskim putevima: Posebno…\nCrveni alarm u Srbiji: Jezive scene širom zemlje, izdat apel svim…\nObilazi policiju na auto-putu, juri brzinom od 260 kilometa na sat i…\nIstorija se prekraja i preko uličnih tabli: „Čistke“ sa imenima…\nOd ponedeljka do 15. decembra vanredna kontrola vozača na srpskim…\nPucnjava u Padinskoj Skeli: Muškarac teško ranjen, metak ga pogodio u…\n“TOP PREDATORI” krstare banatskom ravnicom: Bili su na ivici opstanka,…\nUžas kod Svilajnca: Pedofil (27) silovao devojčicu (13), šokirani…\nNišta od dogovora: Zaposleni u “Pošti” odbili ponudu, nastavljaju…\n„Punoletstvo“ veronauke, versku nastavu pohađa 433.490…\nPosle svađe izvukao oružje, ranio Marka u grudi, a njegovog druga…\nPolicija juri za napadačem koji je ranio muškarca: Prvi snimci mesta…


Tenderly, vodeća platforma za blockchain programere koja olakšava pravljenje inovativnih web3 proizvoda, obezbedila je investiciju u iznosu od $40 miliona u okviru B runde investiranja. Finansiranje je predvodio fond Spark Capital uz učešće postojećih investitora - fondova Accel i Point Nine Capital.\nKada je reč o ostalim investitorima, oni uključuju Abstract Ventures, Coinbase Ventures, Uniswap, Daedalus, i pojedince kao što su Guillermo Rauch (CEO Vercel), Jinglan Wang (Co-Founder i CEO Optimism), Eric Ries (Founder Long-Term Stock Exchange) i Tihomir Bajić (CEO of LTSE Software). Podsetimo, poslednja investicija za Tenderly o kojoj smo pisali sredinom prošle godine, iznosila je 15,3 miliona dolara.\nOno što je bitno napomenuti jeste da najnoviju investiciju Tenderly planira da iskoristi za dalji razvoj proizvoda, privlačenje novih korisnika i partnera kao i za širenje tima u Beogradu i San Francisku. Takođe, deo ove investicije biće alociran na razvoj Tenderly Garaže, projekta koji ima za cilj da poveže lokalnu startap zajednicu kroz deljenje relevantnih znanja i umrežavanje. Andrej Benčić, osnivač i CEO Tenderly-ja ističe da neograničena mogućnost inoviranja i otvorena kolaboracija čine blockchian industrijom budućnosti, dodajući sledeće:\nSvoje mesto u ovoj industriji obezbedili smo gradeći jedinstvenu platformu koja ima za cilj da pomogne svim inženjerima bez obzira na njihov nivo znanja. Ponosni smo na činjenicu da je Tenderly prvi izbor svih relevantnih blockchain kompanija i nova investicija će nam omogućiti da iskoristimo tu situaciju kako bismo obezbedili kontinuirani rast.\nPored toga, želimo i da vratimo lokalnoj zajednici i pomognemo drugima na isti način na koji smo i mi dobili pomoć kada smo počinjali. Zbog toga radimo na pokretanju inicijative Tenderly Garaža koja će služiti kao platforma za edukaciju i povezivanje startup zajednice u Srbiji.\nInicijativa Tenderly Garaža za osnaživanje startap scene u Srbiji\nKompanija trenutno beleži veoma značajan rast gde je u poređenju sa prethodnom godinom broj registrovanih korisnika porastao za 420% dok su prihodi uvećani za 500%. Pored trenutnih i novih investitora rast kompanije uliva poverenje i najistaknutijim kompanijama na tržištu kao što su Chainlink, Uniswap, Yearn Finance, Aave, Nexus Mutual, Instadapp i mnogi drugi sa kojima Tenderly ima uspešnu saradnju i partnerstva.\nNova investicija će dodatno pomoći da se Tenderly tim u Beogradu vremenom proširi sa novim članovima koji će raditi na unapređenju proizvoda.\nPored povećanja broja korisnika Tenderly takođe ulaže velike napore u širenje već izuzetnog tima koji je nedavno dobio značajna pojačanja i na višim lestvicama kao što je Milan Mitrović na poziciji SVP Product. Štaviše, u planu je i pokretanje inicijative Tenderly Garaža, a koju će voditi Milena Milić. Ona objašnjava više detalja u vezi ovog projekta:\nJedna od bitnih odlika razvijenog startap ekosistema jeste da je vođen privatnim sektorom. Garaža je nastala iz namere Tenderly osnivača da zajednici vrate znanje i iskustvo koje su sticali u procesu građenja kompanije.\nFenomenalna ekipa koja stoji iza ovog startapa odlučno je pristupila izgradnji pay-it-forward kulture kod nas. Ovakve inicijative ključne su za rast i razvoj uspešne startap zajednice u Srbiji i ogromno mi je zadovoljstvo što imam priliku da vodim jednu od njih.\nTenderly se trenutno bavi razvojem potpuno novih komponenti koje nadograđuju već postojeći tech stack i dodatno olakšavaju proces razvoja aplikacija na blockchainu. Kompanija planira i da investira u poboljšanje onboarding procesa za sve početnike u industriji i olakša tranziciju iz web2 u web3 industriju.\nNa samom kraju se oglasila i Yasmin Razavi, generalni menadžer u fondu Spark Capital koja je dodala da Tenderly već koristi i voli više desetina hiljada programera u web3 ekosistemu. Ona je dodala da pored toga što će značajno spustiti barijeru za ulazak u web3 industriju, Tenderly pruža podršku inženjerima kroz ceo ciklus pravljenja proizvoda: od razvoja i testiranja do monitoringa i daljeg unapređenja.


Koje uslove treba ispuniti da bi dobili manji račun za struju? | Kamatica\nPočetna > vodic > Koje uslove treba ispuniti da bi dobili manji račun za struju?\nTekst objavljen: 27.04.2021 11:45\nZbog neizmirivanja svojih obaveza ove povlastice je od početka godine izgubilo 1.930 najsiromašnijh, pa pravo na umanjenje iznosa računa za utrošene kilovate trenutno ima 61.944 korisnik\nZbog neizmirivanja svojih obaveza ove povlastice je od početka godine izgubilo 1.930 najsiromašnijh, pa pravo na umanjenje iznosa računa za utrošene kilovate trenutno ima 61.944 korisnik. Tako kažu iz EPS-a, što praktično znači da dobijanje statusa energetski ugroženog kupca uslovljava i poštovanje određenih pravila, a jedno od njih je da kilovati koji su potrošeni iznad od onih koje država finansira, moraju da se redovno plaćaju.\nDo olakšica za besplatne kilovate primaoci socijalne pomoći i dečjeg dodatka dolaze bez podnošenja zahteva, dok ostali, kojima je mogućnost data po osnovu primanja, to moraju da urade na nekom od šaltera lokalne samouprave sa brojnim papirima.Pored zahteva moraju da prilože i lične podatke o svim članovima porodice, da li su na redovnom školovanju, zaposleni ili ne, visinu prihoda, podatke o stambenom prostoru koji koriste. Moraju da dostave i dokaz iz katastra iz mesta prebivališta i mesta rođenja o posedovanju nepokretnosti, uverenje uprave javnih prihoda iz mesta prebivališta i iz mesta rođenja. Preduslov da dobiju besplatne kilovate struje je da su im svi raniji računi uredno plaćeni, odnosno da nemaju dugovanja.\n- Pošto EPS ne može sama finansijski da podnese taj trošak i plati investitorima ovu zelenu struju, to čini preko računa svih građana. Pa i onih najsiromašnijih koji nisu izuzeti iz ove naknade, pa zato na i na njihovim računima stoji izdvajanje za obnovljive izvore energije jer nigde uredbom ni zakonom ne piše da se njima taj trošak ne zaračunava. Mesta za odustajanje od ove obaveze nije bilo ni zbog budžeta jer je za ovu godinu predviđeno je da se za zaštitu energetskih kupaca izdvoji 1,3 milijarde dinara, što je manje nego prošle - navodi sagovornik.\nUvodi se i energetski ugroženi kupac toplotne energije\nIz Ministarstva energetikekažu da je novim Zakonom o energetici, pored zaštićenih kupaca električne energije i gasa, uveden i energetski ugroženi kupac toplotne energije.\n- Energetski ugroženi kupac će po predlogu zakona dobijati subvencije za utrošenu električnu i toplotnu energiju ili za gas. Očekuje se povećanje broja ugroženih kupaca za dva ili možda čak i tri puta. Do sada je bilo oko 70.000 ugroženih kupaca u oblasti električne energije, a sa unapređenjem kriterijuma koji su u nadležnosti lokalnih samouprava, očekuje se da bi taj broj mogao da se poveća i do 200.000. Bliži kriterijumi za sticanje statusa energetski ugroženog kupca i obim prava na umanjenje mesečne obaveze, za uređenje ovog statusa propisuju se aktom Vlade (Uredba o energetski ugroženom kupcu) - kažu u Ministarstvu.\nutrošak električne energije struja račun za struju manji račun za struju Elektroprivreda Srbije (EPS)


Popović: Radovi na sanaciji martinićkog puta zaustavljeni, nastupila dodatna devastacija - SDP Crne Gore\nPopović: Radovi na sanaciji martinićkog puta zaustavljeni, nastupila dodatna devastacija\nOO SDP Danilovgrad konstatuje da u nagomilanim infrastrukturnim problemima Opštine Danilovgrad, neslavno prvo mjesto bez konkurencije zauzima „višedecenijska saga“ o rekonstrukciji martinićkog puta.\nKao jedna od tri ključne saobraćajnice za danilovgradsku opštinu, završetak radova za ovaj dio Bjelopavlića i za trećinu naših sugrađana koji tamo žive, rade i svakodnevno putuju predstavlja pitanje od egzistencijalnog značaja čijem je rješavanju neophodno pristupiti što prije.\nStanovnici ovog predjela ističu da su prinuđeni da koriste ovaj put koji je u izuzetno lošem stanju zato što ne postoji nijedan drugi alternativni put kojim bi mogli bezbjedno doći do svojih domova, imanja i porodica koje su tu ostale da žive. Imajući u vidu da je kvalitetna komunalna opremljenost zemljišta zapravo glavna podrška i podsticaj razvoja privrede, onda ni najmanje ne čudi činjenica da ovaj dio Danilovgrada ne privlači investitore i privrednike, zbog čega isti ostaje nerazvijen i bez radnih mjesta, a naši sugrađani ga napuštaju.\nPodsjećamo da je od posljednjeg „svečanog otvaranja“ radova na sanaciji martinićkog puta prošlo godinu i po dana, a da za to vrijeme osim u toku početnog entuzijazma koji je trajao svega mjesec dana nije saniran ni jedan jedini metar ovog puta, već je došlo do dodatne devastacije istog.\nOvim putem Opštinski odbor Socijaldemokratske partije u Danilovgradu poziva nadležne da građanima daju konkretan i jasan odgovor na pitanje čiji odgovor dugo čekaju – kada će se već jednom stvarno sanirati martinićki put?


Zaštita životinja: Ukroti, steriliši i pusti da umru\nPre godinu i po dana Beograd je prvi put počeo ozbiljno da rešava problem pasa lutalica. Rezultat dosadašnje borbe je drastično manji broj životinja na ulicama i njihovih napada. Ova akcija je inicirana Strategijom rešavanja problema pasa lutalica na teritoriji grada koja se primenjuje od septembra 2006. Početkom iste godine Sekretarijat za zaštitu životne sredine utvrdio je da na ulicama deset gradskih opština ima oko 4600 pasa. Nije utvrđeno stanje u prigradskim opštinama, koje bi trebalo da svoj problem rešavaju samostalno. Plan je bio da se registruju i vlasnici i njihovi psi, da se propagira sterilizacija kao humano rešenje kojim se sprečava dalje povećanje populacije kao i mikročipovanje svih lutalica, sterilizacija napuštenih ženki i eutanazija bolesnih i agresivnih. Planirana je kontrola odlaganja organskog otpada iz domaćinstava, ugostiteljskih objekata i kontrola neškodljivog uklanjanja leševa uginulih životinja. Planirano je da se mesečno steriliše 255 napuštenih pasa, i do sada je sterilisano oko 3500 životinja. Strategiju su hvalili i predstavnici društava za zaštitu životinja i gradske vlasti i stručnjaci. Međutim, poslednjih nedelja u javnosti su redom kritikovani oni koji je sprovode: i Veterinarska stanica Beograd, i Centar za sterilizaciju u Ovči, i ORCA, organizacija kojoj su povereni poslovi informisanja i obrazovanja građana kroz Info-centar za zaštitu životinja. Organizacija Help animals je na svom sajtu u tekstu pod nazivom "Uhvati, steriliši i pusti… da umru" navela primer "primene Strategije", tvrdeći da se sterilisane životinje iz Ovče puštaju na ulicu bez nadzora i nege. Help animals opisao je slučaj s kraja novembra: u jednoj privatnoj ordinaciji eutanazirana je ženka stara četiri ili pet meseci, neuhranjena, dehidrirana, sa gnojnim iscetkom iz očiju i nosa, povišenom temperaturom. Na stomaku je imala rez. Konci su bili pokidani, a rana je vlažila. Pas je bio obeležen crvenom ogrlicom i imao je mikročip. Organizacija je utvrdila da je pas sterilisan u Ovči 12. novembra, i osam dana kasnije ostavljen kod Gazele. Pronašle su ga dve Amerikanke i odvele kod veterinara gde je zbog izuzetno teškog stanja eutanaziran.\nHelp animals kritikovao je i organizaciju ORCA koju su osudile i kolege iz organizacije SOS animals, čiji je predsednik, režiser i simpatizer G17 plus Goran Paskaljević raskinuo višegodišnju saradnju sa ORCA. On tvrdi da se u Centru za sterilizaciju "perfidno uništavaju životinje, kao i kad je Đorđe Đokić, direktor Veterinarske stanice Beograd, bio veterinar u Ovči". Đokić je isključen iz stranke G17 plus zbog nehumanog odnosa prema životinjama. U saopštenju stranke navodi se da usled mnogobrojnih propusta u masovnom sprovođenju sterilizacije životinje umiru na ulicama u mukama. Međutim, Đokić i dalje obavlja posao direktora Veterinarske stanice.\nORCA je optužena i za nenamensko trošenje sredstava iz budžeta i za to da ne kritikuje rad Veterinarske stanice Beograd, pri kojoj radi Centar za sterilizaciju. Organizacija se branila da nije ovlašćena za nadzor i da stručnost zaposlenih u Veterinarskoj stanici može da proceni isključivo veterinarska struka, te da će nastaviti saradnju jer se jedino na taj način mogu ostvariti bolji uslovi za životinje.\nMeđutim, ORCA je u svom poslednjem izveštaju navela neke probleme u primeni Strategije iz kojih se može zaključiti kakav je stav ove organizacije o Centru za sterilizaciju u Ovči. Tu se navodi da je potrebno uvesti monitoring nad sprovođenjem Strategije, a da je u Ovči potrebno obezbediti "stalno prisustvo jednog veterinara kliničara koji bi pratio ceo proces: ulazak, smeštaj, trijažu, negu, sterilizaciju, postoperativne aktivnosti i otpust, odnosno eutanaziju". ORCA smatra da treba proširiti kapacitete za postoperativni boravak životinja. Njihov predlog je i da se odvoji karantin od prijemnog dela objekta "kako bi građani mogli da uđu u prijemni deo i prepoznaju svog psa", da se izrade precizne preporuke za hvatanje pasa i uvedu sankcije za njihovo nepoštovanje.\nLutalica, uglavnom sterilisanih, sve je manje, pa je nekada gorući problem Beograđana u najvećoj meri rešen. Možda sada treba da se zapitamo da li nazivu Strategija rešavanja problema pasa lutalica treba dodati i reč "humano".\nNovi Pazar: Oprečna saopštenja\nU centru Novog Pazara 25. februara uveče došlo je do fizičkog obračuna dve grupe ljudi iz okruženja zvaničnika suprotstavljenih islamskih zajednica – Islamske zajednice u Srbiji, kojom rukovodi glavni muftija Muamer Zukorlić, i Islamske zajednice Srbije, čiji je vrhovni poglavar reis-ul-ulema Adem Zilkić. Povodom ovog incidenta izdata su dva saopštenja. U prvom, iz Mešihata Islamske zajednice u Srbiji, tvrdi se da je naoružana grupa ljudi napala kolonu vozila u kojoj se nalazio muftija Zukorlić. "Pokušaj oružanog napada" sprečen je zahvaljujući brzoj i energičnoj akciji obezbeđenja Mešihata, a napadači su razoružani to jest, oduzeta su im dva komada vatrenog oružja. Među napadačima Islamska zajednica u Srbiji navodi Orlana Ćorovića i Esada Ćosovića, radnike (vozače) Rijaseta i aktiviste koalicije Lista za Sandžak na čijem je čelu Sulejman Ugljanin, predsednik opštine Novi Pazar. Ćoroviću i Ćosoviću, prema saopštenju Mešihata, ovo nije prvi put da atakuju na objekte te islamske zajednice a, kako se navodi, bili su ključni akteri napada na Altun-alem džamiju i ostale objekte Mešihata Islamske zajednice u Srbiji. Iz Informativne službe Rijaseta Islamske zajednice Srbije, međutim, saopšteno je da su Ćorović i Ćosović fizički napadnuti dok su šetali centrom grada. Kako stoji u tom saopštenju, iz blindiranih automobila je izašlo desetak Zukorlićevih ljudi, koji su najpre repetirali pištolje, a potom "na očigled velikog broja prolaznika koricama pištolja udarali" Ćorovića i Ćosovića "po glavi". Hirurg novopazarske bolnice dr Kemal Brničanin potvrdio je Tanjugu da su Ćorović i Ćosović potražili lekarsku intervenciju zbog, kako je naveo, lakih telesnih povreda i da su posle ukazane pomoći pušteni kući. Suprotstavljene strane – Islamska zajednica u Srbiji i Islamska zajednica Srbije zatražile su hitno reagovanje nadležnih – policije i tužilaštva.\nZaječar: Otvoreno skijalište\nPosle mnogo odlaganja iz tehničkih razloga, 19. februara je u Zaječaru konačno otvorena skijaška staza, a osobenom je čini to što se nalazi nedaleko od centra grada, pa Zaječarci na skijanje iz svojih stanova mogu pešice. Staze (druga je za sankanje) koje se nalaze na obroncima park-šume "Kraljevica" duge su 650 metara, širine od 30 metara na vrhu do pedesetak u podnožju, sa visinskom razlikom od oko 100 metara, uz ski-lift "sidraš" kapaciteta 1000 skijaša na sat. Iako snega nema u okolini, belu stazu za spust omogućio je višednevni rad dva topa marke "Lajtner" i veštački sneg u kome je, na svečanom otvaranju, uživalo stotinu skijaša i gostiju iz Timočke krajine, do duboko u noć jer je cela staza osvetljena. I toliko za tu priliku beše, jer su narednih dana dnevne temperature i do 17 stepeni toliko smanjile debljinu veštačkog snega da su na stazi mogla da uživaju još samo deca na sankama. Da li će još biti skijanja ove zime zavisi upravo od toga da li će se temperatura spustiti niže od minus pet, kako bi topovi mogli da stvore neophodan sneg. Za narednu sezonu planira se izgradnja tribina i parkinga i otvaranje dva lokala za tople napitke, čime će ponuda biti kompletirana, a između sezona skijanja staza može poslužiti i u druge svrhe, na primer za ekstremni biciklizam. Kako god, ove ili narednih zima, Zaječar i Ski klub "Kraljevica" imaju veliku priliku "da svojim trudom i radom pokažu da se i u malim ski-centrima mogu stvarati šampioni", rekao je na otvaranju Dimitrije Lazarovski, generalni sekretar Ski-saveza Srbije.\nNiš: Kraj epidemije žutice\nPrema mišljenju lekara niške infektivne klinike, bliži se kraj epidemije žutice koja je počela pre gotovo šest meseci. Ponedeljak je bio prvi dan bez novoobolelih, ali je već u utorak zabeleženo sedam novih slučajeva, koji nisu morali da ostanu na klinici radi lečenja. Na Infektivnoj klinici u utorak je ležalo 15 pacijenata sa hepatitisom A. Žarko Ranković, direktor klinike, kaže da se "polako približava kraj epidemije, ali da je i dalje neophodno voditi računa o ličnoj i komunalnoj higijeni".\nEpidemija žutice u Nišu prijavljena je početkom septembra, kada su zabeleženi sporadični slučajevi, ali se broj obolelih naglo povećao krajem oktobra prošle godine.\nOd početka epidemije žutice izazvane virusom hepatitisa A u Nišu je obolelo više od 1100 građana. Niški lekari kažu da je nemoguće utvrditi uzrok epidemije zbog dugog perioda inkubacije, i do 50 dana.\nMeđunarodne nagrade: Pomoć koja je postala vidljiva\nNagrada Erste fondacije iz oblasti društvene integracije ustanovljena je 2007. i deset projekata iz BiH, Hrvatske, Srbije i Slovenije dobitnici su glavnih nagrada. Tokom ceremonije dodele nagrada, koja je održana 21. februara u Ljubljani, a koju je vodio glumac Miki Manojlović, od 20 projekata koji su ušli u finale, deset je nagrađeno sa ukupno 85.000 evra. Na konkurs, koji je bio raspisan za neprofitne organizacije, javni sektor, pojedince, verske zajednice i medije, prijavljeno je više od 400 projekata od kojih je međunarodni žiri izabrao najbolje. Ono čime se bave nagrađene organizacije je jednostavno, ali ne i očigledno – one pomažu ljudima: društvenim i etničkim manjinama, osobama sa hendikepom i traumama, deci i odraslima sa društvenih margina. Prvu nagradu (20.000 evra) dobio je projekat "Finansiranje volontera" koji je pokrenula bosanska nevladina organizacija UG Infohouse. Projekat je podstakao volontiranje i povezivanje mladih ljudi i preduzeća u BiH i u njemu je tokom 2007. učestvovalo 380 učenika iz 17 srednjih škola u Sarajevu. Druga nagrada (15.000 evra) pripala je gradskim bibliotekama u Zagrebu za projekat "Širom otvorena vrata biblioteke", koji je deci i mladima sa posebnim potrebama (njih oko 700) omogućio pristup uslugama biblioteka, istovremeno ih učeći korisnim veštinama i podstičući njihovu integraciju u društvu. Dve nagrade za treće mesto (po 10.000 evra) dobili su Program za decu koja su doživela traume na Kosovu i srpski projekat o borbi protiv etničkih konflikata uz pomoć fotoaparata. Projekat "Škole koje rade za dobrobit dece" organizovao je na Kosovu obuku za 53 instruktora koji su podučili 9639 nastavnika, a ovim programom bilo je obuhvaćeno 120.000 dece. Projekat srpske nevladine organizacije Kiosk "Komunikacija – fotografske radionice za mlade ljude u multietničkim grupama" započet je 2005. sa albanskim, srpskim i romskim studentima u južnoj Srbiji. Kosovo, Sandžak i Vojvodina uključeni su u projekat 2006. a Hrvatska i BiH 2007. Svaka etapa projekta traje 13 nedelja i obuhvata 20 učenika iz istog regiona, koji pripadaju različitim etničkim grupama. Uz pomoć umetnika koji se profesionalno bave fotografijom, radovi učenika postaju osnova za njihovu interakciju. Fotografije su objavljene u dva izdanja i prikazane na devet izložbi u Srbiji i inostranstvu. Priznanja (po 5000 evra) dobilo je šest projekata a specijalna nagrada žirija (deset dana u Beču) dodeljena je Odboru za ljudska prava iz Leskovca i njegovom osnivaču Dobrosavu Nešiću. Inače, Erste fondacija, jedna od najznačajnijih u Evropi, glavni je akcionar Erste banke.\nKomisije Nacionalne službe za zapošljavanje evidentirale su 12.002 nepokretne osobe tokom prve četiri nedelje akcije prijavljivanja građana, zaposlenih i bivših zaposlenih za dobijanje besplatnih akcija šest javnih preduzeća.\nSmederevski Dom zdravlja pokrenuo je kampanju "Zdravlje na usta ulazi" u koju će biti uključeni učenici smederevskih srednjih škola i njihovi roditelji. Pored predavanja, u školama se organizuju likovni konkursi na temu pravilne ishrane, a najbolji radovi će biti nagrađeni. Kako je za Tanjug rekao zamenik direktora Doma zdravlja "Sveti Luka" dr Dobrica Janković, ideja je da se ovom akcijom ukaže da je pravilna ishrana važan faktor u prevenciji mnogih bolesti jer pedijatri u Školskom dispanzeru, poslednjih godina, registruju sve više gojazne dece što je posledica nepravilne ishrane. Osim toga, dodao je Janković, ta deca su imala i povišen krvni pritisak, što je faktor rizika za obolevanje od kardiovaskularnih bolesti.\nRad umesto kazne\nMinistarstvo pravde i Ministarstvo rada i socijalne politike doneli su Pravilnik o izvršenju kazne rada u javnom interesu. Potpisom na ovaj dokument zaokružena je pravna regulativa koja je bila neophodna kako bi se i zvanično krenulo u realizaciju ove do sada neprimenjene sankcije u našem krivičnom sistemu. Društveno koristan rad, koji je pre nekoliko godina uveden u naše zakonodavstvo, namenjen je osobama koje prvi put učine krivično delo i onima koje su osuđene za lakša krivična dela za koja je zaprećena kazna zatvora do tri godine. Prva iskustva sa ovim vidom sankcije, prema planu Uprave za izvršenje zavodskih sankcija, imaće Okružni sud u Beogradu a potom i sudovi u Novom Sadu, Nišu, Kragujevcu i Valjevu.\nInspekcije u Gornjem Milanovcu uputile su, po drugi put, Javnom preduzeću za izgradnju upozorenje da hitno očisti grad, jer pojedine ulice "liče na smetlišta". Grupa apsolvenata, sa više fakulteta, najavila je "protest zbog nehigijene i nikada prljavijeg grada, jer ulicama ne može da se prođe zbog prašine". Direktor Javnog preduzeća za izgradnju, u čijoj su nadležnosti čišćenje i uređenje grada, Snežana Smiljanić, rekla je "da za dan-dva počinju ovi poslovi, a zbog mraza su bacane velike količine rizle na ulice što sada stvara probleme". Ona je objasnila da će se komunalnom preduzeću narediti da počne čišćenje ulica, ali da su problem i finansije, jer su u pitanju budžetska sredstva.\nU Beogradu je 25. februara obeleženo 50 godina rada Prihvatilišta i prihvatne stanice Zavoda za vaspitanje dece i omladine, a štićenici te institucije su slavlje upotpunili umetničkim programom.\nPo modelu hitne socijalne zaštite Prihvatilište zbrinjava decu bez roditeljskog staranja, decu žrtve nasilja, decu sa problemima u ponašanju, strane ilegalne migrante i druge kategorije, pružajući im pored osnovne zaštite i psiho-socijalnu podršku i pomoć. Prihvatilište zbrinjava najugroženije kategorije dece, uzrasta od 7 do 18 godina, a tokom pola veka postojanja, kroz njega je prošlo više od 60.000 štićenika.\nNijedna opština u Srbiji neće izgubiti svoju registarsku oznaku, a 18 opština koje ih dosad nisu imale dobiće svoje oznake. Prema novom pravilniku biće 59 registarskih područja. Nove tablice dobiće područja: Aleksinac (AL), Bačka Palanka (BP), Bačka Topola (BT), Bečej (BČ), Velika Plana (VP), Vrbas (VB), Inđija (IN), Kanjiža (KA), Knjaževac (KŽ), Kovin (KO), Negotin (NG), Prijepolje (PP), Petrovac na Mlavi (PT), Svilajnac (SV), Smederevska Palanka (SP), Stara Pazova (ST), Ćuprija (ĆU) i Šid (ŠI). Novi pravilnik će se primenjivati od 6. jula.\nNacionalna služba zapošljavanja (NSZ) raspisala je dva nova javna poziva – za dodelu subvencija nezaposlenima radi samozapošljavanja u jednokratnom iznosu od 130.000 dinara, i za dodelu subvencija poslodavcima koji otvaraju nova radna mesta. Prema drugom javnom pozivu, pravo na subvencije imaju poslodavci koji otvaraju do 50 novih radnih mesta. Visina sredstava zavisi od razvijenosti opštine u kojoj se nezaposleni zapošljavaju. Za najnerazvijenije opštine predviđen je iznos od 160.000 dinara, nerazvijenim je namenjeno 130.000, a ostalim opštinama 80.000 dinara po zaposlenom. Taj iznos će biti uvećan za 40.000 dinara ako poslodavac zaposli osobu koja pripada rizičnoj kategoriji nezaposlenih.\nAustrijska kompanija Kapš karijerkom, koja se bavi projektovanjem rešenja u fiksnoj i mobilnoj telefoniji, otvorila je početkom nedelje u Beogradu predstavništvo koje će ujedno biti centar za jugoistočnu Evropu, a najavila je i otvaranje razvojnog centra u Srbiji u kome će raditi dvadesetak domaćih stručnjaka. Ova kompanija učestvovala je u instaliranju inteligentne mreže kompanije Vip mobajl u Srbiji. Kapš posluje u 10 zemalja regiona, zapošljava 350 ljudi i ostvaruje godišnji prihod od 90 miliona evra, od čega 75 do 80 odsto u Austriji. Plan je da za pet godina udeo prihoda u zemljama van Austrije bude povećan na 50 odsto, dok je za Srbiju planiran godišnji prihod od tri do pet miliona evra.\nMaterijal sa neodržanog kongresa\nReprint izdanje materijala pripremljenog za Treći međunarodni kongres slavista, čije je održavanje sprečio početak Drugog svetskog rata, predstavljeno je u utorak u Srpskoj akademiji nauka i umetnosti (SANU). U pitanju je prvo izdanje pet knjiga štampanih uoči kongresa zakazanog za septembar 1939. u Beogradu, čije je objavljivanje omogućilo Slavističko društvo Srbije sa njegovim direktorom prof. dr Bogoljubom Stankovićem na čelu. Stanković je rekao da je ovo i način da se obeleži 60 godina Slavističkog društva Srbije i to radno kako je uvek insistirao prvi i dugogodišnji direktor i organizator Trećeg kongresa slavista prof. Aleksandar Belić, kome je ovo izdanje eksplicitno i posvećeno.\nBivši slovenački predsednik i bivši premijer Janez Drnovšek umro je u 58. godini života posle dugogodišnje borbe sa karcinomom bubrega. U ponedeljak 25. februara održana je komemorativna sednica parlamenta kojoj su prisustvovali predsednik Danilo Tirk i premijer Janez Janša, a tog dana zastave na državnim ustanovama bile su spuštene na pola koplja u znak žalosti zbog smrti čoveka koji je, po mišljenju mnogih, najzaslužniji za stvaranje moderne Slovenije.\nJanez Drnovšek rođen je 1950. godine u Celju. Diplomirao je na Ekonomskom fakultetu Univerziteta u Ljubljani, dok je zvanje doktora ekonomskih nauka stekao 1986. godine na Ekonomsko-poslovnom fakultetu u Mariboru. Osamdesetih godina prošlog veka bio je savetnik za ekonomiju u ambasadi SFRJ u Egiptu, delegat u skupštini nekada socijalističke Slovenije, a zatim i Jugoslavije, član kolektivnog predsedništva SFRJ. Na političku scenu stupio je 1989. godine, kada je godinu dana bio predsednik Predsedništva bivše Jugoslavije. Tokom oružanih sukoba između slovenačke Teritorijalne odbrane i JNA 1991. godine bio je glavni pregovarač, zbog čega je odlikovan najvišim državnim odlikovanjem za zasluge u procesu osamostaljivanja Slovenije. Od 1992. do 2000. godine Drnovšek obavlja dužnosti premijera Slovenije i predsednika Liberalnih demokrata, a dve godine kasnije izabran je za predsednika Slovenije. Poslednje godine mandata posvetio je međunarodnim odnosima, ekonomskom usmeravanju i socijalnom angažmanu. Od napuštanja dužnosti slovenačkog predsednika prošle godine, živeo je povučeno u selu Zaplana, dvadesetak kilometara od Ljubljane, a poslednji put u javnosti viđen je na inauguraciji novog predsednika Danila Tirka.


Dodik: Dosta žuči se prosipa na nepotrebne teme - Argumenti\nNaslovna Srbija Dodik: Dosta žuči se prosipa na nepotrebne teme\nSrpski član Predsjedništva BiH Milorad Dodik izjavio je večeras da se dosta žuči prosipa na gotovo nepotrebne teme u BiH, te istakao da nije spreman da za Republiku Srpsku žrtvuje mir, ali je spreman lično da se žrtvuje za Srpsku.\n„To želim da poručim svima. Nikakvi sukobi nisu potrebni“, rekao je Dodik nakon susreta u Beogradu sa predsjednikom Srbije Aleksandrom Vučićem.\nDodik je naveo da je situacija u BiH složena i predstavlja kulminaciju raznih događaja u prošlosti, situacija u kojoj Ustavni sud oduzima poljoprivredno zemljište Srpskoj, nakon ranijih odluka da ukine Dan Republike, da promijeni grb ili učini sve da devastira prava, zamrzne imovinu Srpskoj.\n„Nakon svega toga došle su i odluke o statusu poljoprivrednog zemljišta i šuma, odluke Ustavnog suda gdje imaju tri stranca i dva Bošnjaka, koji čine većinu“, rekao je Dodik.\nDanašnje stanje je takvo, kaže Dodik, da je Republika Srpska, kao strana potpisnica svih aneksa Dejtonskog sporazuma, pa i Aneksa 4 Ustava BiH, razvlašćena po pitanju poljoprivrednog zemljišta i šuma.\n„A to nije urađeno i prema Federaciji BiH, niti prema distriktu Brčko, kojem su posebnom odlukom Ustavnog suda dodijeljeni zemljište i šume kao vlasništvo distrikta, mada je taj distrikt vlasništvo dva entiteta“, podsjetio je Dodik.\nOn je istakao da je kulminiralo mnogo stvari, zajedno sa nametanjem nekih odluka visokog predstavnika, a kasnije unilateralnim odlukama da se učestvuje na Generalnoj skupštini UN bez saglasnosti Predsjedništva i niz drugih sastanka gdje se odlazilo bez dogovorenih političkih stavova, pa do samovoljnog otkazivanja vojne vježbe Vojske Srbije i Oružanih snaga BiH uoči same realizacije.\nDodik je naglasio da je sve to kulminiralo odnose u BiH do mjere da oni moraju da se počnu rješavati na pravi način ili da ta zemlja ne uspije da funkcioniše.\nSrpski član Predsjedništva BiH je naveo da je upoznao Vučića da je Republika Srpska u gotovo nemogućoj atmosferi pritiska dala saglasnost da se ukine Vojska Republike Srpske i da se formiraju Oružane snage BiH.\n„Svi napori kasnije da se ta situacija prenese u Ustav BiH nisu uspjeli i današnja situacija je takva da Ustav BiH ne prepoznaje nadležnost BiH za odbranu, tako da tu nema prostora ni za vojsku“, objasnio je Dodik.\nPrema njegovim riječima, apsolutno je jasno da su kulminacija negativnih i nepovoljnih događaja po srpski narod i Republiku Srpsku doveli do reakcije.\n„Mi ćemo nastaviti sa našim aktivnostima“, rekao je Dodik i dodao da razgovara sa Vučićem o tome i sa nekim drugim svojim prijateljima iz međunarodnog sektora, te opet zajedno sa Vučićem, kako bi došli do određenih najboljih procjena.\nOn je naveo da je Republika Srpska povrijeđena, da se razvlašćuje upornom silom i primjenom bezočne puzajuće sile od međunarodnog faktora koji funkcioniše u BiH, a na kraju je BiH dobila čovjeka koji se predstavlja kao visoki predstavnik, a kojeg nije imenovao Savjet bezbjednosti UN.\n„To je potpuno konfuzna situacija u kojoj niko ne želi da sjedne i da pregovara i razgovara, nego se samo čuju galame ne samo iz Sarajeva, nego i nekih velikih koji se potpuno usput bave nama o tome kako je situacija do te mjere zaoštrena da su mogući sukobi“, rekao je Dodik.\nDodik je podsjetio da je visoki predstavnik nametnuo zakone u vezi sa vojskom, sudom i tužilaštvom, a da na to nije imao pravo.\nOn je podsjetio da je na nedavnoj sjednici Visokog sudskog i tužilačkog savjeta šest Bošnjaka tužilaca glasalo da se smijeni glavni tužilac Hrvat, a nijedan Hrvat i Srbin tužilac nisu za to glasali.\n„Bošnjaci žele da ovladaju sudskom vlašću koja će na rigorozan način primjenom sile, procesima i drugim, pokušati da upravljaju političkim procesima u budućnosti“, rekao je Dodik.


Odalović: U Štavlju nema tela nestalih, Priština da sarađuje – BALKAN TV NOVI SAD\nHomeDruštvoOdalović: U Štavlju nema tela nestalih, Priština da sarađuje\nIzvor: Printscreen Ilustracija\nNa lokaciji rudnika Štavalj kod Sjenice nisu pronađena tela nestalih u sukobima na Kosovu i Metohiji, saopštio je danas predsednik srpske komisije za nestala lica Veljko Odalović.\n„13 punih radnih dana je rađeno, preko 7.000 kubnih metara rastresitog materijala je pretraženo, definitivno možemo da kažemo da na ovoj lokaciji nisu pronađeni posmrtni ostaci. Danas počinju radovi na vraćanje u prvobitno stanje, i idemo ka novim zadacima“, rekao je on novinarima na toj lokaciji.\nNaglasio je da je rađeno na osnovu informacije prištinske delegacije i nalogu srpskog tužilaštva za ratne zločine, a uz prisustvo organizacija koje su aktivno uključene i uz eksperte iz Prištine.\n„Želeli smo da na krajnje transparentan način damo odgovor u vezi sa zahtevom Prištine“, rekao je Odalović i dodao da su bili prisutni i predstavnici udruženja porodica nestalih kosovskih Albanaca i Srba.\nOdalović je naglasio da srpska strana proverava sve prijavljene lokacije bez obzira na izvor i pouzdanost informacije, jer nemamo pravo da se ne proveri svaka informacija.\n„U Srbiji nema nijednog organa ni pojedinca koji je na bilo koji način opstruirao bilo koji zahtev. Nemamo nijedno ograničenje ni smetnju da proveravamo“, rekao je on.\nPodsetio je da su u središnjem delu Srbije do sada pet lokacija pronađena tela kosovskih Albanaca\n„Radi se o izmeštenim grobnicama u Batajnici, Petrovom selu i PerućCu, Rudnica i Križevaru. 917 tela je pronađeno, identifikovano i predato porodicama. A pretraženo je više desetina lokacija u okolina Medveđe, Raške i Novog Pazara. Nema ograničenja kada je u pitanju potraga za nestalima u središnjem delu Srbije, nastavićemo krajnje odgovorno da radimo“, kazao je Odalović.\nKazao je, međutim, da se očekuje da i prištinska strana postupa identično.\n„Imamo naše zahteve koji su godinama u opticaju. Predati su Prištini, a do sada nismo dobili informacija ni da li će ni kada će biti proverene“, rekao je on.\nOn je pozvao prištinsku stranu da odgovorno postupa sa srpskim zahtevima, jer smatra da nema razlike među žrtavama, te da i albanske i srpske porodice imaju isto pravo da znaju šta se desilo sa najmilijima.\n„Insistiramo da se proces intenzivira i na prostoru Kosova i Metohije“, rekao je Odalović i dodao da je Prištini predato preko 2,4 hiljade dokumenata o potencijalnim lokacijama.\nNajveći deo do sada pronađenih posmrtnih ostataka je zahvaljujući podacima koje smo mi podelili sa Prištinom, rekao je Odalović.\nDodao je da je mehanizam zajedničke radne grupe do sada rešio oko 1.825 slucajeva, od čega je 1527 tela kosovskih Albanaca, a ostalo su srbi.\n„1.620 lica koje danas još tražimo su pođednak prioritet za nas. Tražimo da se prema svakom postupa isto“, rekao je Odalovoć i poručio da su poslednjih godinu problemi na strani Prištine, jer, kaže, ne postupa po zahtevima srpske strane i podsetio je da je reč o stvarima koje nisu za čekanje.\nŠtavalj je naveo kao primer transparentnog rada, sa jednom primarno prijavljenom i drugom potencijalnom lokacijom, i više iskopanih kontrolnih tranšeja.\nOdalović je pozvao sve koji su za vreme sukoba na KiM bili tamo da otvore arhive, uključujući NATO, KFOR i OEBS.\n„Našu dokumetaciju stavljamo na uvid. Priština nije dala do sada nijedan dokument“, rekao je on.\nPodsetio je da je na osnovu dokumentacije i skica Beograda na sedam lokacija u okolini severnog dela Kosovske Mitrovice pronađeno sedam tela kosovskih Albanaca.\n„Neke stvari su se pomerile po pitanju mrtvačnice u Prištini. Tu ekspertski timovi rade na njenoj reviziji. U njoj je oko 380 tela ili delova tela, ne znamo kome pripadaju, a sumnjamo u veliki broj pogrešnih identifikacija u vreme 1999. godine“, rekao je Odalović.\nPodsetio je da su tada ad hoc timovi Haškog tribunala prekopali KiM, tražeći dokaze za već podignute optužnice.\n„Tada je 2.000 tela klasično identifikovano i predato porodicama. Ima osnova da sumnjamo u neke od tih identifikacija. To je revizija. Proces koji počinje da daje rezultate“, rekao je Odalović.\nŠefica zajedničke Radne grupe i koordinatorka za Zapadni Balkan iz Međunarodnog crvenog krsta Martina Fava zahvalila je na zajedničkom radu forenzičara i istakla da je saradnja ključ za dostizanje rezultata.\n„Svi smo ovde zbog porodica nestalih. Važno je obezbediti odgovore. Mnogo je vremena prošlo moramo požuriti sa odgovorima“, rekla je ona i podsetila na pravnu obavezu Beograda i Prištine da pronađu odgovore i daju ih porodicama.\nDodala je da će Crveni krst nastaviti da pruža podršku.\n„Mi kroz svoj rad pokušavamo da obezbedimo informacije kroz arhive svih međunarodnih organizacija, i radimo na obezbeđivanju satelitskih snimaka. Naši istražitelji prikupljaju informacije, iz svih arhiva. Daju preporuke obema delatacijama i Prištini i Beogradu, kako nastaviti sa radom“, rekla je Fava.


SEEbiz.eu / RS / Brandstetter: Najveći izazov za Evropu biće isplata penzija i šteta uzrokovanih prirodnim katastrofama\nAndreas Brandstetter Insurance Europe Uniqa prirodne katastrofe\nDatum objave: 25.05.2018. - 11:50:47\nBrandstetter, kome je poveren trogodišnji mandat, istakao je da će nedovoljno zastupljeno penziono i osiguranje od elementarnih nepogoda dovesti do nemogućnosti nacionalnih vlada da obezbede sredstva za penzije i sanaciju šteta. Još jedan od ključnih izazova za osiguravače i vlade u Evropi biće i zaštita od sajber rizika.\n„Usled ubrzanog demografskog razvoja i porasta životnog veka očekuje se da će deficit za isplatu penzija u državnim kasama širom sveta uskoro iznositi neverovatnih 59 triliona evra. Sa druge strane, zbog neosiguravanja od elementarnih nepogoda, prošle godine je isplaćena samo trećina od 280 milijardi evra štete nastale usled ovih prirodnih katastrofa. Dakle, nedovoljno zastupljeno osiguranje u ovim segmentima je ogroman rizik za lokalne ekonomije i veliko breme za našu decu i unuke. Ujedno je i polazna tačka za pregovore sa nacionalnim vladama. Želimo da ohrabrimo evropske zakonodavce da budu otvoreni, da traže rešenja u skladu sa dugoročnom odgovornošću, i obezbede podsticaje koje će Evropljane usmeriti ka osiguranju“, rekao je novoizabrani predsednik Insurance Europe.\nBrandstetter je dodao da će jedno od najvažnijih pitanja tokom njegovog mandata biti i globalna zaštita potrošača i bezbednost podataka osiguranika, kao prioritet digitalne ere.\n„Za evropske osiguravajuće kompanije osnovni princip mora biti da klijenti uvek samostalno odlučuju kako se njihovi podaci koriste. Samo intenzivnim dijalogom sa evropskim institucijama možemo da osiguramo da se ovo pravilo primenjuje na sve učesnike na tržištu, a posebno na tehnološke platforme i gigante iz inostranstva", zaključuje Brandstetter.


Kompanija "0MA Emirates" zainteresovana za ulaganja u Srbiju - Zanimljiv sektor maloprodaje, nekretnine i IT - Edukaplus\nKompanija „0MA Emirates“ zainteresovana za ulaganja u Srbiju – Zanimljiv sektor maloprodaje, nekretnine i IT\nKompanija „OMA Emirates“ zainteresovana je da u narednom periodu u Srbiji investira u oblasti maloprodaje, nekretnina, a posebno IT sektora, najavio je danas izvršni direktor „OMA grupe“, Niranj Sangal.\n– U Srbiji postoji mogućnost za mnoge investicije. Ovde smo kako bismo videli u kojim sektorima bi moglo da se ulaže – rekao je Sangal na konferenciji za novinare.\nPredstavnici kompanije su naveli da je grupa lokalno prisutna kroz kompaniju „OMA Adriatic“ d.o.o, koja će biti nosilac novog investicionog ciklusa u regionu, kroz ulaganje prvenstveno u IT sektoru, sa ciljem maksimalnog korišćenja potencijala srpskog tržišta.\n– Kompanija je zainteresovana za razvoj na lokalnom i tržištima regiona, a nekoliko projekata koji su u pripremi, za sedište će imati Beograd – najavio je član Upravnog odbora kompanija „OMA Adriatic“, Branislav Radomirović.\nPrema njegovim rečima, „OMA Emirates“ je u Srbiji počela da radi 2013. godine, a kompanija se bavi uslužnim poslovima u oblasti kartičarstva.\nKompanija „OMA Emirates “ dolazi iz Ujedinjenih Arapskih Emirata i predstavlja članicu „Al Owais“ – grupe kompanija u vlasništvu porodice Al Owais.\nTrenutno posluje u Kataru, Maroku, Jemenu, Omanu, Sri Lanki, Nepalu i Srbiji.